qundao/data-zh-poetry huggingface dataset:
避风赤壁登苏公亭放歌
作者：周起渭
朝代：清
体裁：古风

今日江头风势苦，黑云从风散为雨。波声撼塌邾子城，涛头径射白龟渚。犹似周郎万骑横江来，千艘撇�闻惊雷。咫尺南北不可辨，际天烟焰纷成堆。舟子系缆垂杨陌，忽见峭壁镵天地崩坼。髯苏一去青山闲，老子今朝散轻策。崔嵬亭子江之滨，壁上二赋犹鲜新。人间风月不可驻，天上来此闲仙人。秀骨疏髯脱囹圄，诗不能茹酒不吐。吹唇沸地群狐狂，遣作江山文字主。东坡黄桑手自种，废垒蓬蒿耜亲举。平生食饱爱闲行，涴壁污墙到氓户。武昌樊口丹枫稠，载酒还作凌云游。清波白月在人世，素心孤鹤横天浮。忽忆美人思魏阙，自惊流落天南州。我拜遗像空山陬，岩桂惨淡枝相樛。悲风入座髯飕飗，大江茫茫东注愁。
金陵怀古
作者：周起渭
朝代：清

钟阜犹存王气销，石城自打晚来潮。行逢旧燕乌衣巷，偶听残莺白下桥。风月一天袁虎咏，衣冠满地阿龙超。临觞莫漫悲千古，六十年前是六朝。赌墅风流误后贤，屡朝狎客递当筵。宫车惯入鸳鸯寺，台阁新翻《燕子笺》。千载埋金悲故国，十州镕铁铸当年。停云歌歇行云散，断送繁华尺五天。江孔倾危不足论，可怜名士亦脂唇。犊车诣阙宁非妄，翟茀蒙尘岂是真。削柿南流满淮甸，回戈东指下湘滨。帝星长白增芒耀，前路驱除定有人。尔汝歌如水调长，江南江北共凄凉。不知横锁千重断，尚恋回舟一水香。红豆按歌空有泪，庭花比玉恰逢霜。到今无客悲禾黍，旧院人还说顿杨。
金陵怀古·其三
作者：周起渭
朝代：清

江孔倾危不足论，可怜名士亦脂唇。犊车诣阙宁非妄，翟茀蒙尘岂是真。削柿南流满淮甸，回戈东指下湘滨。帝星长白增芒耀，前路驱除定有人。
金陵怀古六首·其一
作者：周起渭
朝代：清
体裁：七言律诗

钟阜犹存王气销，石城自打晚来潮。行逢旧燕乌衣巷，偶听残莺白下桥。风月一天袁虎咏，衣冠满地阿龙超。临觞莫漫悲千古，六十年前是六朝。
金陵怀古六首·其三
作者：周起渭
朝代：清
体裁：七言律诗

江孔倾危不足论，可怜名士亦脂唇。犊车诣阙宁非妄，翟茀蒙尘岂是真？削柹南流满淮甸，回戈东指下湘滨。帝星长白增芒耀，前路驱除定有人。
金陵怀古六首·其二
作者：周起渭
朝代：清
体裁：七言律诗

赌墅风流误后贤，屡朝狎客递当筵。宫车惯入鸳鸯寺，台阁新翻《燕子笺》。千载埋金悲故国，十州镕铁铸当年。停云歌歇行云散，断送繁华尺五天。
金陵怀古六首·其五
作者：周起渭
朝代：清
体裁：七言律诗

尔汝歌如水调长，江南江北共凄凉。不知横锁千重断，尚恋回舟一水香。红豆按歌空有泪，庭花比玉恰逢霜。到今无客悲禾黍，旧院人还说顿杨。
金陵怀古六首·其六
作者：周起渭
朝代：清
体裁：七言律诗

汗简年来未可期，秦淮逸事有谁知？寇家姊妹梨花样，魏国王孙玉树枝。莺燕正啼春梦晚，龙蛇一起夜舟移。可怜一片金陵地，消得刘郎几度诗。
金陵怀古六首·其四
作者：周起渭
朝代：清
体裁：七言律诗

裒衣长袖说程朱，抛掷河山即大儒。拟向兴朝作箕子，更难江左见夷吾。高飞巢幕三春燕，惊飐危樯半夜乌。江令曾为北朝客，归来还省断肠无？
题查声山学士花溪石漾图
作者：周起渭
朝代：清

落落长松阴，清溪一道深。潺淙历危石，宛转入花林。素鲔乐空水，凫鸥卧烟浔。石上垂纶客，临渊非世心。春风吹钓丝，偶逐蜻蛉起。还同花溪鱼，演漾花溪水。长空写潭影，澄怀澹如此。出处偶然事，论心付葭苇。
题查声山学士花溪石漾图·其一
作者：周起渭
朝代：清

落落长松阴，清溪一道深。潺淙历危石，宛转入花林。素鲔乐空水，凫鸥卧烟浔。石上垂纶客，临渊非世心。
题查声山学士花溪石漾图·其二
作者：周起渭
朝代：清

春风吹钓丝，偶逐蜻蛉起。还同花溪鱼，演漾花溪水。长空写潭影，澄怀澹如此。出处偶然事，论心付葭苇。
黄鹤楼放歌
作者：周起渭
朝代：清
体裁：古风

昔日仙人控黄鹤，横笛飘飘半空落。鹤上寥天笛渐微，江边漠漠秋云飞。高楼峨峨俯霮䨴，竟上不能追鹤背。楼台亦与世迁移，惟有虚名阅人代。楚山巘巘围烟鬟，顾视宇宙虚无间。远帆去鸟共茫昧，但有长江拖玦环。天风洒露清毛发，望古怀人意超忽。郎官湖远对苍凉，鹦鹉洲平旧芜没。江山王气孙伯符，黄龙建号称皇都。胡为不食武昌鱼，横江铁锁宁非愚。陶侃温峤皆龙虎，长江犹在公焉如。秋水朝潮还夕汐，大别山头风雨积。笑招黄鹤早归来，五百年间话铜狄。
京师九日城南黑窑厂登高
作者：周远
朝代：清

愁思天涯九日晴，凭高闲望夕阳明。天清万丈秋潭影，风急三关落木声。双阙参差连御苑，乱山合沓入边城。悬军绝幕思飞将，闻道河西已厌兵。
野望
作者：周连仲
朝代：清

白日入云暗，青山近水分。乱鸦孤塔寺，杂树老僧坟。地僻人稀到，泉声客屡闻。清虚何处洞，便欲觅苔文。
疏影·舟中绿阴
作者：周迪
朝代：清

烟霏柳巷。正浓阴蔽岸，画舫轻漾。小拓窗棂，一碧空明，篷背绿围成幛。蔷薇开遍荼蘼老，寻旧约，但深惆怅。恁春酣、碧透纱橱，何处挂帆重访。犹认津亭古树，看黄鹂两两，相唤飞上。梦绕山阴，酒盏含情，添得橹声摇荡。暮云层叠江村隐，映一缕，红霞微飏。待几时，棹影归来，定有新蝉送响。
题照
作者：周逊
朝代：清

春秋爱佳日，树石自闲敞。一与名士遇，随地得清赏。君家有积德，泽比良相广。仁心毓贤俊，食报理非枉。君于昆季中，才志尤俶傥。文思云气上，胸次月华朗。寄怀作此图，标格羡英爽。右军禊山阴，高致略可仿。大江南与北，一水隔遐想。欲采芙蓉遗，临风独神往。
中秋对月
作者：周道全
朝代：清
体裁：五言律诗

谁将秦殿镜，挂作碧天秋。一片空明影，千年离别愁。何人曾泛渚，有客快登楼。我欲梯云去，清虚恣胜游。
客途见新柳
作者：周道全
朝代：清
体裁：七言绝句

几处长亭间短亭，劳歌凄绝不堪听。怪他柳眼春开处，已为行人特地青。
秋日行溪上
作者：周道昱
朝代：清

常爱溪湾转竹林，了无尘事碍幽寻。随身剩有红藤杖，作伴依然绿绮琴。孤鹤自梳云外翮，小鸥不改梦中心。如何一片清寒地，装点东篱十万金。
同宋荔裳牧仲谭长益游宿焦山分韵
作者：周金然
朝代：清

临流方击楫，杖策复探奇。灵境已终古，幽寻又一时。平开岛屿色，不尽海天吹。寂寞焦仙迹，苍茫寄所思。振衣还濯足，信宿憩精庐。鸟雀知斋磬，蛟龙护赐书。僧归落照下，帆出晓烟初。底事劳詹尹，江潭好卜居。
同宋荔裳牧仲谭长益游宿焦山分韵·其一
作者：周金然
朝代：清

临流方击楫，杖策复探奇。灵境已终古，幽寻又一时。平开岛屿色，不尽海天吹。寂寞焦仙迹，苍茫寄所思。
同宋荔裳牧仲谭长益游宿焦山分韵·其二
作者：周金然
朝代：清

振衣还濯足，信宿憩精庐。鸟雀知斋磬，蛟龙护赐书。僧归落照下，帆出晓烟初。底事劳詹尹，江潭好卜居。
和陶饮酒
作者：周金然
朝代：清

种苗荒东皋，种豆芜南山。勤动苦终岁，篝车乃空言。安得休粮方，藉以保馀年。不如营一醉，此方竟谁传？东方仕代农，柴桑农代仕。饥冻非不切，矫厉重违己。食粟以养肥，食薇以养耻。章绶亦何荣，徒取耀闾里。学道三十年，奄忽逼暮纪。穷达洵有命，消息随坎止。万变了不疑，大钧吾所恃。
和陶饮酒·其一
作者：周金然
朝代：清

种苗荒东皋，种豆芜南山。勤动苦终岁，篝车乃空言。安得休粮方，藉以保馀年。不如营一醉，此方竟谁传？
和陶饮酒·其二
作者：周金然
朝代：清

东方仕代农，柴桑农代仕。饥冻非不切，矫厉重违己。食粟以养肥，食薇以养耻。章绶亦何荣，徒取耀闾里。学道三十年，奄忽逼暮纪。穷达洵有命，消息随坎止。万变了不疑，大钧吾所恃。
咏史
作者：周金然
朝代：清

今年拜少翁，明岁封栾大。孰谓无神仙，有时见海外。文成食马肝，五利亦诛死。孰谓有神仙，禁方举妄耳。殢骨非仙才，仙才安在哉？大钧布群物，修短一胚胎。至人独不朽，不朽非形骸。
度九龙山
作者：周金然
朝代：清

已辞潭柘山，更问他山路。山僧知我僻好奇，导入山中险绝处。阴壑霾云虎豹愁，披榛觅径如有求。侧身牵攀不可上，上者股栗神惝恍。一峰历尽喘未苏，前峰又复催忧虞。我生筋力能几多，诸艰历试胡为乎？樵子寻常不肯至，矧乃倦客冥搜强好事。磴危路滑将恐坠，徒侣微闻杂嗟喟。忽来片岫平如掌，相呼藉草狂歌赏。斯时四望觉身高，下视群山离立皆儿曹。白云冉冉腾山坳，便欲乘向阊阖随逍遥。恨不携将惊人句，搔首问天天亦怖。却望居庸鸟道回，茫茫绝塞风烟开。燕昭遗烈安在哉，渔阳豪侠多蒿莱。古今代谢复何有，惟有兹山突兀无衰朽。呼取驴背酒一瓢，酹我山神劝我友，长笛一声出林薮。蛮讴翻入龟兹部，兴发一齐开笑口。须臾雨过卷衣凉，薄醉都忘山路长。前于后禺满空谷，山下人疑啸凤凰。
石景山
作者：周金然
朝代：清

山游各取宜，宜眺兹山最。崚嶒倚绝壁，面面供元对。岩洞互出没，巨灵何狡狯。拾级忽凌空，遐想出天外。泱漭河流奔，回薄亘如带。眦光穿溟涬，身世了不碍。黝知卢沟底，明见飞虹背。苍茫塞上山，山山尽施黛。黾勉跻层巅，城郭交显晦。窅然万象收，天风送清籁。延赏入奇怀，浩荡自我辈。安能苦牵迫，白日红尘内。疲乐理则均，嗒焉寄深慨。
碧云寺
作者：周金然
朝代：清

净域开丹嶂，精蓝倚碧天。登临迷胜概，徙倚谢尘缘。幽戺从苔积，长廊信屟穿。阶前流水赴，树杪落霞悬。风堕斋时磬，花飞象外筵。鬼神呼窟宅，日月晕榜联。出洞龙湫得，扪萝凤啸传。快应听雨过，倦可割云眠。亭对娟娟竹，杯浮曲曲泉。终期结莲社，长此习安禅。
长安倦客行
作者：周金然
朝代：清

长安有倦客，杜门仍息机。朝来古寺看松归，道逢青骢举鞭挥。朱颜不复同须眉，藐菇之姿冰雪儿。低头三思前致词，君当有术陟鼎司。答言公等何专愚，公解鼓瑟今好竽。金门总无山泽癯，吓哉腐鼠鲁国儒。盍归盍归遂其初，何水是樵山是渔。输边卜式上公车，有口但读计然书。千足彘，千石鱼，东国礼钱三万余，承旨揖公典石渠。
香山寺来青轩待月和王宗伯敬哉先生壁间韵
作者：周金然
朝代：清

开轩延皓月，远岫正朦胧。十地泉流外，诸天色界中。林深迟出梵，台迥细含风。指点山椒曲，分明佛火红。
挽曾国藩联
作者：周金章
朝代：清
体裁：联

将相一身兼，恩眷方隆，惊看剑气归天，星芒坠地；华夷齐下泪，春光忽暗，愁见湘江涌浪，衡岳埋云。
夹竹桃
作者：周金简
朝代：清

春花偏上岁寒枝，新粉光凝灼灼姿。翠浪平翻桃叶渡，红云低压竹郎祠。无言自抱凌霄意，顾影生怜倚袖时。沉醉东风扶不定，碧窗敲彻玉参差。
江行杂感
作者：周金绅
朝代：清

江边水落涨虚沙，望里迢遥去路赊。岸柳未青前度眼，山梅应白故园花。关津多阻如留客，魂梦频惊不到家。野鸟闲鸥飞不定，身随一叶寄天涯。
秋怀
作者：周金绅
朝代：清

菱叶纤纤漾碧波，相逢不信十年过。曾经月夜听箫管，不卷珠帘拥翠螺。柳色分明堤畔路，桂香零落客中歌。沧桑有感君知否，一任鸣蛩唤奈何。
过申凫盟箕亭
作者：周鐈
朝代：清

一路皆烟水，真成静者庐。家贫心自远，身老世能疏。名籍《逸民传》，功留种树书。烧镫酌午夜，明月近庭除。
题清泉寺
作者：周鐈
朝代：清

踏破苍苔去，斜阳野寺中。台高留晚日，树远起秋风。设想身何处，探幽意不穷。寒昏木叶下，天际有归鸿。
北行纪
作者：周钟瑄
朝代：清

罗山山水海东雄，绵亘千里踪难穷。朝盘赤日三千丈，浩气直与海相烘。南抵茑松北半线，宛然块玉横当中。职方禹贡虽未载，厥壤上上将无同。惜哉大甲与中港，逼窄将次入樊笼。后垄吞霄勿复道，犊车荦确走蛟宫。天低海阔竟何有，环山叠裹如群峰。坡陀巨麓一再上，划然轩豁开心胸。竹堑分明在眼底，千顷万顷堆葑茸。从此地老无耕凿，下巢鹿豕上呼风。北邻南嵌亦尔尔，淡水地尽山穹窿。东有磺山西八里，银涛雪浪争喧轰。鸡笼小瓮坚如铁，红夷狡狯计非庸。蛮烟瘴雨今昼暗，石寒砌冷鸣霜蛩。中有乌蛮事驰逐，狂奔浪走真愚蒙。可怜作息亦自解，但知顺则难名功。我来经过聊纪载，惭非椽笔愧雕虫。他年王会教图此，留此长歌付画工。
吞霄观海
作者：周钟瑄
朝代：清

浩渺无因溯去程，仙槎客泛正须评。轻浮一粒须弥小，包括恒河色界清。世外形骸杯可渡，空中楼阁气嘘成。情知观海难为水，更有红轮向此生。
干豆门苦雨，二首之一【关渡门
作者：周钟瑄
朝代：清

无赖阴云拂地垂，客愁如绪一丝丝。那堪更向秋风里，卧听黄梅细雨时。
干豆门苦雨，二首之二【关渡门
作者：周钟瑄
朝代：清

蛮烟如雾复如云，缕缕连江幛夕曛。犹喜长风能破浪，千山猿啸雨中闻。
晓发他里雾
作者：周钟瑄
朝代：清

一枕清晖觉梦频，披云驱犊散轻尘。投分南北依谁定，螺列东西辨未真。向道但饶椎髻客，前呵不用放衙人。平明好逐东升上，我亦从今莫问津。
月夜泛舟
作者：周钟瑄
朝代：清

经年尘面恨匆匆，又逐轻飙驾短篷。两桨碎摇葭菼月，片帆斜受蓼花风。天从波底翻无定，云过湖心旋欲融。搔首几回眠不得，床头长铗气如虹。
望玉山
作者：周钟瑄
朝代：清

晓岚高捲日初生，一片晴光照眼明。积雪不消三伏后，层冰常讶四时成。疑他匹练非吴市，遮莫胥涛向越城。大璞已教天地凿，山灵稳卧不须惊。
水沙浮屿
作者：周钟瑄
朝代：清

云根不堕地，牢落东山头。天风与海水，争激怒生疣。断鳌足簸扬，支祈任沉浮。状若银河翻，回星漂斗牛。又若乘杯渡，一粒乱中流。山水有常性，动静安足求。呼龙与之语，掀髯嗔我尤。静极而动生，天地一浮沤。大笑挥龙去，浮沙云未收。
淡水炮城
作者：周钟瑄
朝代：清

海门一步地，形势可全收。欲作图王想，来成控北谋。台荒摧雪浪，砌冷老边秋。欲问沧桑事，麻姑尚黑头。
番戏
作者：周钟瑄
朝代：清

蛮姬两两斗新妆，蹀躠花阴学舞娘。珍重一天明月夜，春来底事为人忙。不抡檀板不吹笙，一点钲声一队行。气味何如初中酒，山花翠羽鬓边横。联翩把袖自歌呼，别样风流绝世无。番调可知输白雪，也应不似泼寒胡。野气森森欲曙天，维摩新病未成眠。空馀无限罗伽女，乱把天花散舞筵。一曲蛮歌酒一卮，使君那惜醉淋漓。但令风物关王会，我欲从今学画师。
番戏·其一
作者：周钟瑄
朝代：清

蛮姬两两斗新妆，蹀躠花阴学舞娘。珍重一天明月夜，春来底事为人忙。
番戏·其三
作者：周钟瑄
朝代：清

联翩把袖自歌呼，别样风流绝世无。番调可知输白雪，也应不似泼寒胡。
番戏·其二
作者：周钟瑄
朝代：清

不抡檀板不吹笙，一点钲声一队行。气味何如初中酒，山花翠羽鬓边横。
番戏·其五
作者：周钟瑄
朝代：清

一曲蛮歌酒一卮，使君那惜醉淋漓。但令风物关王会，我欲从今学画师。
番戏·其四
作者：周钟瑄
朝代：清

野气森森欲曙天，维摩新病未成眠。空馀无限罗伽女，乱把天花散舞筵。
登八里坌山远眺
作者：周钟瑄
朝代：清

褰裳直踞千峰上，万里苍茫一色同。远目但馀天贴水，近闻惟觉浪号风。巨鳌有首低擎地，瘴雨无根直幔空。寂寞斗牛谁再犯，好将消息问严公。
罗山志别
作者：周钟瑄
朝代：清

从宦无功已自羞，那堪别绪更绸缪。简书祇许三年住，去志难将十日留。重叠云山当客路，迷离烟树绕新愁。牵衣稚子痴于我，错把周侯作细侯。
题陈虎文明经象
作者：周钟瑄
朝代：清

长风入长松，习习发青响。云石盘根柯，日月任来往。羡此秃顶翁，意气何萧爽。绮皓伊何人，悠然动长想。
自题联
作者：周铁真
朝代：清
体裁：联

有士从田间来者；乃公于马上得之。
登大像山
作者：周铣
朝代：清

万山祖昆崙，支裔如析木。巨灵舒半臂，移来小天竺。直竖千刃高，横亘一峦矗。平立睨天门，向背见要腹。巀嵲群岫中，千里归结束。上界辟鹦林，真源佳气独。暇日得跻攀，肩舆止平陆。宛转蹑龙脊，崎岖登云麓。临崖一眺望，遥天关画轴。四围俨列屏，尽向此山伏。俯首瞰平川，町畦共联属。天雨新麦苗，油然殊众绿。渠水活且盈，一线通盘曲。整衣礼旃檀，再拜愈齐遫。他福非有邀，丰年是所祝。吾蜀饶名山，峨眉未登瞩。嵩华心徒想，匡卢耳亦熟。何幸山水缘，遇兹畅所欲。一年两陟巅，佳景饱经目。山花袭我衣，归来尚馥郁。静夜涤烦嚣，疑在峰头宿。
挽彭玉麟联
作者：周铣诒
朝代：清
体裁：联

公量浑浑难窥，操江辞督，清海辞侯，即从前百战肤功，任策府酬庸，等之余事；士林殷殷乐道，书则通禅，画则入圣，更留得一痕爪印，俾湖堧志胜，添个诗人。
挽郭嵩焘联
作者：周铣诒
朝代：清
体裁：联

声教远敷海隅，圣清创无外闳规，简任使才，独先专对酬知遇；出处自关世运，我公负自强卓识，踌躇满志，偏教一卧老烟霞。
寒夜吟为吴贞母赋
作者：周锡渭
朝代：清

寒鸡欧欧天欲明，街头乱沸虾蟆更。轧轧纬萧竟通昔，纺砖滑汰无觚棱。一升米，一尺布，斧冰作麋与儿哺，十指皲瘃裂如锯。
柳如是
作者：周锡渭
朝代：清

君不见韦节度，枇杷花底招红裙。又不见韩蕲王，青楼女作娘子军。胡为乎黄门高义竟持正，闭关谢却河东君。求凰不异瞻乌苦，莺俦燕侣谁为群。四海茫茫竟何托，火中莲叶霜中筠。茹蘖空自苦，食蓼空自辛。蹇修乃凭狎客致，且亲风雅辞嚣尘。已焉哉！鲧不累子，朱不累父。由来白璧惟自完，遇人不淑乌能污。绿珠碎身金谷楼，娄妃毕命黄家渡。嶙峋大节炳汗青，呜咽幽怀更谁诉。绛云楼高高插天，即屠即佛三生缘。早知节义君难荷，但取文章亦可怜。
武昌寄梁仲泉先生
作者：周锡渭
朝代：清

新秋檐鹊晓窗哗，宇守西风汉使槎。夏口浓云晴绕郭，南楼明月夜生华。域中耆旧仍三楚，亭畔笙歌病中谵，弗作梦中呓。至人有心镜，迎机在神契。探微及秒忽匑匑忽如畏。木折必通蠹，墙坏必通隙。患气中忽微，转瞬已纷积。积柔能洞坚，刓若霤穿石。补救已末由，空劳拔山力。智士能烛幽，小毖若大敌。密率相乘除，其几不容息。滋蔓胡可长，根株亟刳剔。浮生忽如寄，转瞬即幻相。世变相乘除，因之成习向。皓月涌银涛，天风为鼓浪。落日挂遥峰，紫绿忽万状。变灭无定踪，于何窥巧匠。拘儒困圭角，狂士苦奔放。大道无多求，云胡堕尘障。希夷自太虚，清风为摇飏。翘首大罗天，畴参无上上。
武昌寄梁仲泉先生·其一
作者：周锡渭
朝代：清

新秋檐鹊晓窗哗，宇守西风汉使槎。夏口浓云晴绕郭，南楼明月夜生华。域中耆旧仍三楚，亭畔笙歌病中谵，弗作梦中呓。至人有心镜，迎机在神契。探微及秒忽匑匑忽如畏。
武昌寄梁仲泉先生·其三
作者：周锡渭
朝代：清

浮生忽如寄，转瞬即幻相。世变相乘除，因之成习向。皓月涌银涛，天风为鼓浪。落日挂遥峰，紫绿忽万状。变灭无定踪，于何窥巧匠。拘儒困圭角，狂士苦奔放。大道无多求，云胡堕尘障。希夷自太虚，清风为摇飏。翘首大罗天，畴参无上上。
武昌寄梁仲泉先生·其二
作者：周锡渭
朝代：清

木折必通蠹，墙坏必通隙。患气中忽微，转瞬已纷积。积柔能洞坚，刓若霤穿石。补救已末由，空劳拔山力。智士能烛幽，小毖若大敌。密率相乘除，其几不容息。滋蔓胡可长，根株亟刳剔。
海上
作者：周锡渭
朝代：清

海上仙人唾作花，腰垂文绶玉琳华。白鸾翅满蓬山雪，赤鲤鳞开阆苑霞。一自丹泥蟠石鼎，几劳绛节驻云车。归来笑指红桐树，可有灵根出露芽。
落拓
作者：周锡渭
朝代：清

落拓《闲居》赋，蹉跎《感遇》诗。勋名玄豹隐，心事白鸥知。伴食无名指，虚文没字碑。鸿冥兼蠖屈，鳞爪漫之而。
送别吴亚白旋里·其一
作者：周锡渭
朝代：清

君行感牢落，风雨此扁舟。一棹竟流水，千峰生暮愁。江声随梦远，云影与天浮。归及梅花放，孤山最拥万家。十载门墙重接席，槐阴清映碧烟纱。
送别吴亚白旋里·其二
作者：周锡渭
朝代：清

鄂渚离心日夜潮，故园归路总迢迢。经年客路三泷绕，此去扁舟一叶飘。细雨黄陵渔火暗，西风紫盖雁声遥。临歧不尽杨朱感，天宇秋清认斗杓。
题听之诗卷后
作者：周锡渭
朝代：清

晴丝一缕飏春空，弱弓纤缴乘微风。瞥然鸷若秋隼击，鬼弹中人瘴如墨。骣骑生马踏层冰，尺八短剑万人敌。大弨五石为谁弯，寂寞网丝空挂壁。
承天寺西夏断碑歌
作者：周锡溥
朝代：清

艺祖首除藩镇强，虎符合豹中枢藏。降王争执仗下梃，逋寇未下河西羌。夏州保忠族内附，继迁假息招叛亡。地不过汉一大郡，折箠笞之如犬羊。谁遣舆瓢自剖裂，坐使神器成皴？。独能二百六十载，鼎峙夷夏为雄方。先时嵬理慕华俗，窄衣野战歌慨慷。文思起草学士院，兀卒署字藩臣章。九经既颁科目建，颇革鸱响摹鸾凰。春秋叛人例不举，左右记注无贤良。至今草木尽顽犷，遮迾但见黄云长。承天兰若亦倾圮，有石斑駮螭首僵。图书灰灭此独在，有似任？登明堂。惜哉神灵失呵护，剥落不足拓硬黄。向来郡志已讹阙，何况经今数十霜。摊书布席就仇校，强测？？推偏旁。一碑天祐十数字，摄提岁月俱渺茫。一碑天庆刓者半，撰记略识羊与张。银棺舍利瘗幽閟，令我循诵生感怆。百年杀人若糜沸，八功德水谁乞将。然犹以此夸种落，称寿母后谀今皇。南渡宋亦小朝耳，山河牛角汴入杭。独留一碑笑千古，元祐党籍书奸猖。伊川披发有先兆，儒墨异术固秕糠。国家有道四夷守，文字要以扶人网。如此断趺何足惜，览古一啸西风长。
承天寺西夏断碑歌
作者：周锡溥
朝代：清
体裁：古风

艺祖首除藩镇强，虎符合豹中枢藏。降王争执仗下梃，逋寇未下河西羌。夏州保忠族内附，继迁假息招叛亡。地不过汉一大郡，折箠笞之如犬羊。谁遣舆瓢自剖裂，坐使神器成皴�。独能二百六十载，鼎峙夷夏为雄方。先时嵬理慕华俗，窄衣野战歌慨慷。文思起草学士院，兀卒署字藩臣章。九经既颁科目建，颇革鸱响摹鸾凰。春秋叛人例不举，左右记注无贤良。至今草木尽顽犷，遮迾但见黄云长。承天兰若亦倾圮，有石斑駮螭首僵。图书灰灭此独在，有似任�登明堂。惜哉神灵失呵护，剥落不足拓硬黄。向来郡志已讹阙，何况经今数十霜。摊书布席就仇校，强测��推偏旁。一碑天祐十数字，摄提岁月俱渺茫。一碑天庆刓者半，撰记略识羊与张。银棺舍利瘗幽閟，令我循诵生感怆。百年杀人若糜沸，八功德水谁乞将。然犹以此夸种落，称寿母后谀今皇。南渡宋亦小朝耳，山河牛角汴入杭。独留一碑笑千古，元祐党籍书奸猖。伊川披发有先兆，儒墨异术固秕糠。国家有道四夷守，文字要以扶人网。如此断趺何足惜，览古一啸西风长。
望紫霄峰作
作者：周锡溥
朝代：清

仙宫雾雨春冥冥，电影欲掣雷车轰。真武真人玉蕤缨，空中丹剑铿有声。手绾神图《太乙经》，摄御百怪袪三彭。空山枸杞夜吠鸣，不但河车之紫英。我来均口眺峥嵘，三十六岩青绕城。望不能至心叹惊，少时学道已粗成。偶然积梦通广庭，群官召草新宫铭。绮语未尽千劫更，忽忽一堕随飞星。试将尺宅理榛荆，伐毛一洗凡骨腥。问神何由息我黥，举酒一酹青山青。
武昌遣兴
作者：周锡溥
朝代：清

长笛吹残鬓有丝，十年疏影汉南枝。酒醒峡口闻猿处，秋老黄州梦鹤时。细雨始知江路永，西风不觉客帆迟。次山亭畔寒溪近，便拟拈椎问导师。
登黄鹤楼
作者：周锡溥
朝代：清
体裁：七言律诗

云篆丹炉劫火沈，尚馀楼阁此凭临。乾坤漭漭浮江汉，城郭累累阅古今。几处布帆催晓发，四山凉雨作秋深。嗟余家住清湘浦，只隔湖云一片阴。
钱武肃王铁券歌
作者：周锡溥
朝代：清

文皇鉴人如鉴容，凌烟悬照真鸾龙。图成二十三将相，爵止实户圭桓躬。后来渐有铁券赐，制沿开国增侈丰。乾元宝应上尊号，其时始奠京西东。汾阳临淮两勋德，手柱天阙天褒崇。朝廷恩幸不可数，雁门河中俱内讧。反者辄赐赐者灭，一券何止丛百凶。僖昭以后赏尤滥，奴竖胁主如儿童。饼师阶宠藉阿父，行瑜怙乱夷其宗。朱梁事往愤填臆，先时带砺河山重。篡臣百死岂足赎，贻臭矿镤灾鍮铜。吴越故家有钱氏，簪履百代余祖风。图示乾宁旧时物，金版玉册光烛空。想见当年提一旅，球马玉带真英雄。卯金折脰妖鸟殪，潮回罗刹如奔蜂。惜哉生值唐末造，扫欃落彗无强弓。櫜韬偃息待真主，天运有属人谋穷。古来亏盈著深诫，煌煌谢表存谦冲。日慎一日教孙子，敢恃八议挠至公。不然唐陵宋宫阙，门牡冶锈飞无踪。千秋彝器此传在，发泄岂不关鸿濛。海门绿净山乳碧，尚忆保障先臣功。勤思忠孝慎守宝，家乘美溢古鼎钟。嗟我岂无屈铁笔，抖擞老力愁孱慵。绨缃展玩再三叹，镌镵金石难为工。
黄鹤楼小饮至暮
作者：周锡溥
朝代：清
体裁：七言律诗

青梅作弄晚鸿前，碧玉枝轻手带烟。水阔荆吴供远眺，夜寒星斗入高眠。同渠一醉樽中酒，从此忘机地上仙。且欲扣舷江北路，风清月朗不论钱。
挽彭玉麟联
作者：周锡蕃
朝代：清
体裁：联

若个书生，提三尺青锋，功成不受封侯赏；是真烈士，洒一腔热血，身退还余报国忱。
田家春晓
作者：周锷
朝代：清

田家无四邻，开门惟有树。不复辨山翠，苍茫见春雾。携锄出原坂，牛迹纷满路。布谷时一声，飞过西溪去。
舟行雨泊
作者：周锷
朝代：清

一棹沿湘岸，孤帆意黯然。市镫红在水，江雨黑沈天。云厚方堆絮，风寒欲折绵。遥遥泊前渚，横舵卧炊烟。
仪徵夜泊闻琵琶
作者：周镐
朝代：清

急雨嘈嘈下海门，隔船愁听为停樽。江边司马秋风泪，塞上明妃夜月魂。猿鸟无声山寂寂，鱼龙欲舞水昏昏。天涯自古多沦落，几辈相逢得细论。
女郎庙
作者：周长发
朝代：清

才逾子午谷，又过女郎祠。水折萦蚕尾，山深叫画眉。无情云去远，有恨月来迟。谁奏迎神曲，灵风满桂旗。
故城
作者：周长发
朝代：清

暮鸦接翅月黄昏，雉堞荒凉叶打门。无复雄关屯虎旅，却从秋草送乌孙。戍楼基在空旗影，画角声沈断客魂。醉尉不须严夜禁，故将军有几人存。
春日寄家兄怀鸣
作者：周长发
朝代：清

自惜春如水，无人慰索居。莺花将尽日，兄弟几行书。方朔饥犹耐，维摩病未除。钟声长乐起，乡梦尚蘧蘧。
玉女峰
作者：周长发
朝代：清

甫越明星峰，探奇尚有意。玉女启琼窗，亭亭在天际。桃花驻丹颜，到老未憔悴。何以葆厥真，众妙通玄秘。我生入尘网，应为群仙弃。偶尔云中游，超然霞外寄。松竹作笙簧，恍如天乐沸。携手五龙君，且学希夷睡。
蒲州晤项芝亭司马
作者：周长发
朝代：清

判袂东华一赋诗，微云如黛影离离。河声蒲坂迎珂马，山色中条对画旗。秋馆梦寻欹帻地，春风车过卸镫时。棠阴到处闻舆诵，不待逢人说项斯。
过缙云县
作者：周长发
朝代：清

瀑布洒面吹凉风，乱山一线通人踪。低头偏仄入崖谷，惟见峡猿石鼠叫号腾掷攀虬松。嶂回涧绝十步九顾疑无路，浮岚杳霭春濛濛。劈开县门两扇窄，疑是鬼？非人工。更见残碑断碣埋没荒榛下，漫漶字画难锼穷。自笑一官类幺么，天遣堕落层岩中。身邻虎豹踏蛇蟒，青磷黑箐蜀道之难将毋同。饥驱真觉性命贱，又东五百里入冯夷宫。
过缙云县
作者：周长发
朝代：清
体裁：古风

瀑布洒面吹凉风，乱山一线通人踪。低头偏仄入崖谷，惟见峡猿石鼠叫号腾掷攀虬松。嶂回涧绝十步九顾疑无路，浮岚杳霭春濛濛。劈开县门两扇窄，疑是鬼�非人工。更见残碑断碣埋没荒榛下，漫漶字画难锼穷。自笑一官类幺么，天遣堕落层岩中。身邻虎豹踏蛇蟒，青磷黑箐蜀道之难将毋同。饥驱真觉性命贱，又东五百里入冯夷宫。
台北稻江楼和友人韵
作者：周长庚
朝代：清

际天黑箐坠斜曛，龙气腾空作火云。山势百支垂海尽，江流双派到楼分。豪游有约青丝鞚，韵事无心白练裙。欲作逢场竿木戏，娵隅蛮语笑参军。
延平郡王庙
作者：周长庚
朝代：清

草鸡飞渡海涛寒，十万牙旗尺土难。绝岛天开明日月，泰西人避汉衣冠。鲲身东控楼船壮，龙种南来血泪残。遥望滇池灰劫烬，孱王正朔黯重澜。
拜五妃墓
作者：周长庚
朝代：清

霸气台澎扫地平，海天尺组涕纵横。穷途仙桂无归宿，故国名花肯寄生。颈血不膏中土铁，墓门长咽落潮声。萧萧环佩同归夜，芊草簝西月半明。
火山
作者：周长庚
朝代：清

火维众山插天险，天半熊熊起烈焰。火光所触金铁流，阳气郁勃燔炎州。雪威不到滕六死，天地长夏无冬秋。或如金釭挂天半，烛龙衔烛照银汉。或如野烧横秋空，天吹不动海底风。飞光上腾影倒射，万壑一色作奇赤。有时石罅溅沸泉，一喷一吸泉生烟。响泉自喷火自爆，火水争穴互相搏。生硝黑气烘马牙，坐恐瀛台坤轴灼。当年补石天龃龉，宗动掷下洪钧炉。阴阳余炭煽未熄，照见满海红珊瑚。
玉山
作者：周长庚
朝代：清

玉山在天不在地，山半隤云尽下坠。云气阻塞人不前，护此太古未破天。水玉磊砢堆山巅，山色一白全化烟。或云此山寒冰穴，压尽盘古以前雪。羲和鞭冻轮不热，坤维脉与太阴结。太阴所固日无功，寒气一束东海东。世人不知呼作玉，几人亲插峰头足。
登大冈山歌
作者：周长庚
朝代：清

手囊故乡建溪荈，趿屩步走空山巅。长生木瓢接地脉，蟹眼开遍岩头泉。迩来欢伯不投分，佛法日结鸡苏缘。清风两腋作跏跣，睥睨大块吾其仙。山中筼筜各十丈，一一高扫朱霞天。竹边双径夹剪雾，斜日尽化珊瑚烟。低头西望见大海，火云叠叠龙挂涎。迤东去番不十里，松栎未斧巢羲前。林峦重复闷毒瘴，时有快鹘来联翩。吁嗟此地天所秘，盘古不敢矜斡旋。草鸡英雄起明季，手擘地肺天无权。人心绚烂凿灵窍，混沌一死三百年。生番犹抱太古朴，机械不到先天先。只愁桔槔易抱瓮，从此海气皆腥膻。起瀹杯茗祝苍宰，古造面目休雕镌。
赠林琴南孝廉
作者：周长庚
朝代：清

柴门平掌练波流，斫脍淋池尺幅收。瘴海才名珊网老，华年肝胆剑花秋。涛头哀角寒诗梦，劫外残烽照杞忧。凄断濂江新乐府，西风吹泪满南州。
赠陈广文伯茂
作者：周长庚
朝代：清

绮岁才名古锦囊，骊龙沈睡碧波凉。文章有道呼端复，绚烂回头入老庄。十口寄居重海地，一官垂白瘴云乡。年来我亦深泥爪，落拓台天两酒狂。
閒居
作者：周长庚
朝代：清

迂拙存吾道，连朝自掩关。全家居瘴海，一槛接青山。壮志消孤冷，閒身长傲顽。错携今日镜，照见鬓毛斑。且住为佳耳，乾坤此睫巢。远书三党滞，归梦十旬抛。强舌艰蛮语，孤吟惹客嘲。诗囊忘手检，长挂白梅梢。蘸墨题烟筱，分瓢荐水蘋。短垣来月早，萧馆得鸥邻。懒仆嫌花课，娇儿急瓮春。击鲜谋晚饭，门外自垂纶。厅事长枯坐，前身倘老禅。狂名满烟岛，病骨滞蛮天。束苇誇新笔，评茶试乳泉。重洋珠宝地，冷趣自年年。
閒居·其一
作者：周长庚
朝代：清

迂拙存吾道，连朝自掩关。全家居瘴海，一槛接青山。壮志消孤冷，閒身长傲顽。错携今日镜，照见鬓毛斑。
閒居·其三
作者：周长庚
朝代：清

蘸墨题烟筱，分瓢荐水蘋。短垣来月早，萧馆得鸥邻。懒仆嫌花课，娇儿急瓮春。击鲜谋晚饭，门外自垂纶。
閒居·其二
作者：周长庚
朝代：清

且住为佳耳，乾坤此睫巢。远书三党滞，归梦十旬抛。强舌艰蛮语，孤吟惹客嘲。诗囊忘手检，长挂白梅梢。
閒居·其四
作者：周长庚
朝代：清

厅事长枯坐，前身倘老禅。狂名满烟岛，病骨滞蛮天。束苇誇新笔，评茶试乳泉。重洋珠宝地，冷趣自年年。
水龙吟·渡海
作者：周闲
朝代：清
体裁：词

海门不限萍踪，危樯直驰东南去。怒涛卷雪，轻舟浮叶，乘风容与。浪叠千山，天横一发，鱼龙能舞。向船舷叩剑，舵楼酾酒，何人会，茫茫绪？
遥指虚无征路，望神州、琼烟霏雾。汪洋弱水，惊魂萦目，蓬莱犹故。绝岛扬尘，孤帆飘羽，重渊垂暮。且当杯散发，中流击楫，放斜阳渡。
乐昌县
作者：周际华
朝代：清

石桥低跨小山丫，薜荔飘香罥白花。高出一帘云水外，柳阴茅舍夕阳斜。
孙徵君祠
作者：周际华
朝代：清

岿然乔岳像，耆宿更谁尊。道脉薪传火，丛祠竹满门。著书今尚在，种柳已无存。寂寞南村路，云礽几代孙。
扬州
作者：周际华
朝代：清

香风冉冉透禅关，水榭云亭紫翠环。我欲传花携酒去，最留人是小金山。
送族弟听松赴南河工次
作者：周际华
朝代：清

相马不嫌瘦，相士不嫌狂。深知此意惟孙阳，得邀一顾终腾骧。天生我才必有耦，牝牡骊黄恣众口。两人白眼一时青，为惜别离重执手。广陵风雨海门波，问君何事趋南河。南河通天入云汉，年年槎客此经过。君驹千里我如何。
寒夜同年薛璞庵庶常顾晴沙农部蒋敬韬上舍小饮秦岵斋寓斋题敬效山水二首
作者：周际清
朝代：清

冱云纸阁芦帘下，淡墨炉香茗椀余。一发江南青不断，坐深明月到窗虚。长安车马纷如织，屋小如舟万顷波。错节盘根山木蠹，只应坚处觉心多。
寒夜同年薛璞庵庶常顾晴沙农部蒋敬韬上舍小饮秦岵斋寓斋题敬效山水二首·其一
作者：周际清
朝代：清

冱云纸阁芦帘下，淡墨炉香茗椀余。一发江南青不断，坐深明月到窗虚。
寒夜同年薛璞庵庶常顾晴沙农部蒋敬韬上舍小饮秦岵斋寓斋题敬效山水二首·其一
作者：周际清
朝代：清
体裁：七言绝句

冱云纸阁芦帘下，淡墨炉香茗碗余。一发江南青不断，坐深明月到窗虚。
寒夜同年薛璞庵庶常顾晴沙农部蒋敬韬上舍小饮秦岵斋寓斋题敬效山水二首·其二
作者：周际清
朝代：清

长安车马纷如织，屋小如舟万顷波。错节盘根山木蠹，只应坚处觉心多。
淳安道中
作者：周随
朝代：清
体裁：五言律诗

山水自分合，一潭复一滩。船轻乘浪稳，石乱下篙难。经眼乡云断，离心昨夜寒。高歌殊未已，烟树带淳安。
次孙渊如断狱方与归泲上道中口占韵
作者：周隽
朝代：清
体裁：七言律诗

乘骢踏雪往来徐，知是甘棠辍讼初。折狱已持金作镜，飞花便属雨随车。胸无世上难平事，腹有人间未见书。朴学愧教叨共载，岂应同队说龙鱼。
吴越王舍利塔
作者：周震荣
朝代：清

凤凰山前万松岭，碧波云鹤空遗亭。表忠观但存二石，金涂塔况余千龄。深宫五夜范金土，西域如来留影形。白莲迹古僧难问，白石斋头诗可听。家山梦远桐乡好，雅事人传翠墨灵。坐想临安千载上，笃生异人五季丁。弩却胥涛楼叠雪，衙排石笋山围青。万姓依王王佞佛，佛身千亿千穹冥。蜀汉同时纷割据，触蛮一角悲磷萤。丛丛谁衣山头锦，戚戚终怜牛角鼮。翠钿紫陌春花辇，私第黄金海物瓶。还乡唱罢王孙去，保叔崔峨月入棂。乌井荒祠遗老拜，北邙宿草东风醒。君去更寻握发殿，苍苔败瓦，或有功臣型。
题黄小松吴宝鼎砖拓本
作者：周震荣
朝代：清

宁饮建业水，不食武昌鱼。武昌材瓦以朽腐，太初宫畔昭明居。昭明楼阁高千丈，不作卑宫神禹想。尔时陶尽公卿，此日遗文搜嵻崀。黄金斑斓车耳失，小篆犹存一十一。遥知鼛鼓偏荒村，木梯浮江非所恤。苍苔碧藓吹东风，烧砖比玉坚相同。紫盖黄旗俱寂寞，荒凉铜雀大河东。铜雀之研几春秋，此砖幸未经雕锼。江南春归花草稠，共醉田间聊以支吾头。
挽张之洞联
作者：周震鳞
朝代：清
体裁：联

中兴之后，维新之初，临大事，决大疑，当代忠纯自千古；世变方殷，立宪方始，建奇功，定奇策，同朝耆旧更谁人。
摸鱼儿·闻雁
作者：周青
朝代：清

正凄凄，暮秋风紧，孤鸿嘹唳飞度。征程不怕关山远，独影更谁为侣。高绝处。有几点、轻霜寒逼凌霄羽。还栖别浦。又衰草愁烟，荒芦映月，渔笛夜深语。休教住，似此北来南去，严寒避却曾否。天涯空有传书梦，惊断玉砧宵雨。应最苦。便倚遍，阑干九曲人何许。恁时听取。想弹鹊情怀，祝灯心事，都向翠眉聚。
柳色黄·绿阴
作者：周青
朝代：清

雨湿芳枝，风送小窗，绿暗如织。无端细草连天，掩映做残春色。轻烟漠漠，剩有几点昏鸦，绕林一片横云黑。秋梦怯重寻，莫凭栏望极。难觅。绛唇红褪，腻脸香销，但成追忆。缆系湖边，一笛渔舟消得。可堪莺燕，一任老尽风流，斜阳影里空南北。更甚处王孙，未归来金勒。
祝英台近·雪蝶
作者：周青
朝代：清

月高寒，云掩敛，深夜独凝伫。历落晨星，窗影淡将曙。北风又拂晴檐，乱琼飞坠，浑不是，拥炉心绪。恨难诉。一任清漏通宵，凄凉对人语。消尽冰魂，空逐乱流去。不知春到谁边，只留梅影，伴冷落，闲门深处。
虞美人·雁
作者：周青
朝代：清

芦花深处惊飞起，嘹唳秋风里。碧云漠漠怯霜寒，何况连宵微雨湿衣单。传书一饷空留意，曲槛人谁倚。半灯孤影晚妆残，深院依稀绣户未曾关。
青玉案·秋蛩
作者：周青
朝代：清

一轮斜月横窗瘦。渐午夜，轻寒透。好梦惊回浓睡久。小堂深院，短檠如豆。正是印秋候。凄凉苦咽铜壶漏。起拥罗衾揽衫袖。旧恨新仇抛却又。碧梧金井，绿杨沙渚。人病曾知否。
咏水仙花诗·其三
作者：周青莲
朝代：清

芳名依旧水中仙，昨是今非剧可怜。不向清流藏色相，甘从浊世结尘缘。玉骨冰姿无限媚，班香谢雪有馀妍。东邻姊妹多含妒，锁住春心过六年。
咏水仙花诗·其二
作者：周青莲
朝代：清

万劫修成洁净身，拚将枯槁委风尘。无生参透长生秘，得意分明失意人。玉佩要馀今日恨，霓裳舞罢旧时春。含情久不施脂粉，寄语杨妃莫效颦。
咏水仙花诗·其二
作者：周青莲
朝代：清

万劫修成洁净身，拚将枯槁委风尘。无生参透长生秘，得意分明失意人。玉佩要馀今日恨，霓裳舞罢旧时春。含情久不施脂粉，寄语杨妃莫效颦。芳名依旧水中仙，昨是今非剧可怜。不向清流藏色相，甘从浊世结尘缘。玉骨冰姿无限媚，班香谢雪有馀妍。东邻姊妹多含妒，锁住春心过六年。
咏水仙花诗之ㄧ
作者：周青莲
朝代：清

玉质黄冠斗丽华，风尘寄迹便成家。曾随俗女鸣晨佩，忽逐西施醉晚霞。君子有心仍乐水，仙人无事久怀沙。怜渠故作含羞态，七历星霜始放花。
别墅杂诗
作者：周音
朝代：清

多学身何得，躬耕亦未迟。世情劳者善，物态静中知。草露披晨耨，樵歌聚晚炊。连朝有营葺，眼底富茅茨。穷乡寡人事，偃仰寄吾真。世路方吹沸，人情几积薪。风帆怅东海，山色住西邻。万国亲戎马，吾终老钓缗。
别墅杂诗·其一
作者：周音
朝代：清

多学身何得，躬耕亦未迟。世情劳者善，物态静中知。草露披晨耨，樵歌聚晚炊。连朝有营葺，眼底富茅茨。
别墅杂诗·其二
作者：周音
朝代：清

穷乡寡人事，偃仰寄吾真。世路方吹沸，人情几积薪。风帆怅东海，山色住西邻。万国亲戎马，吾终老钓缗。
敬题通甫师诗集后时师新自都归
作者：周音
朝代：清

昔我策马南山陲，天阴月黑惊奔雷。前临大溪阻绝壁，巉岩一木相撑持。电光下扫五千丈，仙人王母翻云旗。我行不语叹荒怪，喟然却悟先生诗。先生之才真屈宋，下笔羞论周鼎重。寒如西岳倚高秋，快如天马绝尘鞚。隆庆以来数作家，宫声嘈杂纷筝琶。袁赵横流六十载，啾啾儿女歌淫哇。先生知其困必反，矫以清奇极深稳。扶桑捧日海云开，鲸鱼挟浪江流转。是岂有笔如秋虹，化为剑锷藏霜锋。杜诗韩集分明在，千秋正气凌寒空。音也雕虫学小技，鸴鸠讵识鲲鹏意。前月闻自上京来，归鞍定带幽燕气。荆卿寒水去萧萧，郭隗荒台久寂寥。会从市上寻屠狗，便向山中逐射雕。
昔游
作者：周音
朝代：清

昔游朐山阳，东海看出日。空中金鸡鸣，红霞黯愁色。火轮忽飞耀，苍岩炫丹阙。半顶聆清风，波涛万里阔。水天霁景明，帆樯植如发。蓬莱露气深，浩荡潮头没。穷秋惜日短，万象助凄冽。归来倏三载，道路隔榛棘。官场万井灶，化为豺虎窟。巨鱼吼若雷，齿牙利金铁。青山虽在眼，难具浮海筏。药囊今已空，惆怅两鬓雪。去年游京都，往来岱宗侧。仲夏山气盛，残阳半天赤。朱栏互微径，局步凌石壁。浩浩万松湍，隐若风霆激。灵宫映窈窕，幽泉鸣滴沥。暮霞澹余彩，仙路渺凄恻。六龙驾不回，天门没行迹。秦皇与汉武，莓苔隐深刻。晚入东岳祠，苍槐冷气逼。闳壮隔人天，神鬼森动魄。入世厌尘土，干戈尤偪仄。终焉置吾家，长年饱山色。
昔游·其一
作者：周音
朝代：清

昔游朐山阳，东海看出日。空中金鸡鸣，红霞黯愁色。火轮忽飞耀，苍岩炫丹阙。半顶聆清风，波涛万里阔。水天霁景明，帆樯植如发。蓬莱露气深，浩荡潮头没。穷秋惜日短，万象助凄冽。归来倏三载，道路隔榛棘。官场万井灶，化为豺虎窟。巨鱼吼若雷，齿牙利金铁。青山虽在眼，难具浮海筏。药囊今已空，惆怅两鬓雪。
昔游·其二
作者：周音
朝代：清

去年游京都，往来岱宗侧。仲夏山气盛，残阳半天赤。朱栏互微径，局步凌石壁。浩浩万松湍，隐若风霆激。灵宫映窈窕，幽泉鸣滴沥。暮霞澹余彩，仙路渺凄恻。六龙驾不回，天门没行迹。秦皇与汉武，莓苔隐深刻。晚入东岳祠，苍槐冷气逼。闳壮隔人天，神鬼森动魄。入世厌尘土，干戈尤偪仄。终焉置吾家，长年饱山色。
读清河吴明府檄书感赋
作者：周音
朝代：清

登坛顾盼浮云清，遥指天日告列城。心长语重三丁宁，使我悲愤交纵横。古称文章侔元气，武夫悍卒能挥涕。读公此书不堕泪，马牛衣裾神所弃。酒酣倚剑发冲冠，道旁筑室古所患。何当众志化磐石，莫令咫尺生波澜。袁江百尺明人影，有兵可用水可饮。欲往从之百忧煎，高堂素发已垂领。男儿堕地终儒冠，虫吟草间虱处裈。北门管籥荷君重，幕府殷繁须士用。操戈逐贼良未能，借箸前筹睎一中。长歌寄谢诸少年，幸床下伏毋匈匈。
读清河吴明府檄书感赋·其一
作者：周音
朝代：清

登坛顾盼浮云清，遥指天日告列城。心长语重三丁宁，使我悲愤交纵横。古称文章侔元气，武夫悍卒能挥涕。读公此书不堕泪，马牛衣裾神所弃。酒酣倚剑发冲冠，道旁筑室古所患。何当众志化磐石，莫令咫尺生波澜。
读清河吴明府檄书感赋·其二
作者：周音
朝代：清

袁江百尺明人影，有兵可用水可饮。欲往从之百忧煎，高堂素发已垂领。男儿堕地终儒冠，虫吟草间虱处裈。北门管籥荷君重，幕府殷繁须士用。操戈逐贼良未能，借箸前筹睎一中。长歌寄谢诸少年，幸床下伏毋匈匈。
出山海关
作者：周馥
朝代：清

当年关外判山河，谁向横流挽逝波。朋党半从科第起，弹章繁比战书多。锦衣狱急官如草，皮岛人降士倒戈。却叹路旁望夫石，年年风雨泣烟萝。
慈雀
作者：周馥
朝代：清

天寒空林雀呼饥，老雀觅食归来迟。有蛇入巢吞其鷇，绕林哀噪不忍离。须臾忽引众雀至，群飞啄蛇蛇委地。蛇死顿供众雀饱，得丧循环报何异。我家江南尝苦兵，人啖人肉骨纵横。人心不古天降祸，至今父老犹吞声。我作此歌示人子，养育恩深同一理。区区口腹何多求，劝儿见猎休心喜。
挽妹联
作者：周馥
朝代：清
体裁：联

齿长十六年，弟兄渐即凋零，白首何堪哭寡妹；寿才五二岁，儿女半成婚嫁，黄泉差可慰亡夫。
潇洒
作者：周馥
朝代：清

潇洒江湖又五年，天教闲处看云烟。捉鸥自信无渔父，驾鹤何妨学散仙。香草美人残梦断，药炉经卷暮年缘。江天清旷堪娱老，祇恐风涛聒醉眠。
秋日过桃花寺
作者：周馥
朝代：清

落日苍黄野色昏，乱鸦声急赴前村。荒田退水鱼虾贱，秋稼登场鸟雀喧。萍梗自伤天地窄，香烟徒见鬼神尊。湖波阅尽兴亡事，岁岁寒潮到旧痕。
记五月十三日事
作者：周馥
朝代：清

诏书午夜下天阍，父老惊疑破涕痕。何故夺门同景泰，有谁感泣似兴元。宗贤负扆应艰选，旧制违时讵可援。自是老臣过忧虑，孤忠无路达修门。
读袁爽秋农部诗有感
作者：周馥
朝代：清

红尘十丈人如海，展读新诗眼为明。江上钓丝牵客梦，酒边吟管带离声。车轮碌碌青春老，案牍茫茫白发生。拟约丁沽看柳色，登楼恐惹故乡情。
贺张百熙60寿联
作者：周馥
朝代：清
体裁：联

嘉承天稐，曲江风度；光赞大业，潞国耆英。
过枞阳
作者：周馥
朝代：清

射蛟台畔系孤篷，入眼青山似梦中。牛卧秋场闲晒日，鸟栖荒垒自呼风。难将鸡酒招诗客，谁向虫沙问鬼雄。三十七年桑海变，争教两鬓不飘蓬。
闵农
作者：周馥
朝代：清

麦欲老时雨如缕，冒雨腰镰裸两股。割来一束釜中煴，姑妇夜舂儿渴乳。人家麦熟忙上仓，侬家麦熟已断粮。半纳田租半偿债，耞板未停检衣卖。东家老农怜我饥，手分遗穗供作糜。夜深一饱枕蓑卧，蚊雷殷殷来嘬肌。三更炊饭四更起，入山采樵二十里。樵归担向市中卖，杯盐升米养妻子。夜来西风透骨寒，一家喜跃忘衣单。橡林坠果纷满地，拾来可供三日餐。侬家无田分外苦，何用劝农动官府。山头垒石尚栽粮，贫人安得一亩土。山居宜种淡巴菰，叶鲜味厚价自殊。可怜粪田无豆饼，典衣买饼培田腴。无衣或且借衣典，邻里痛痒关肌肤。六月炎风天忽雨，烟叶沾濡色如土。妇子收烟忙若奔，淋浪遍体无乾缕。侬家无田无烟卖，忍饥不负三分债。三月招得采茶娘，四月招得焙茶工。千箱捆载百舸送，红到汉口绿吴中。年年贩茶苦价贱，茶户艰难无人见。雪中芟草雨中摘，千团不值一疋绢。钱小秤大价半赊，口唤卖茶泪先咽。官家榷茶岁算缗，贾胡垄断术尤神。佣奴贩妇百苦辛，犹得食力饱其身，就中最苦种茶人。种田莫种黄泥沟，嫁女莫嫁莲花洲。沟田年年发秋水，洲家顿顿餐穄子。结姻仍是旧姻家，但求佳婿足桑麻。朝出负薪暮汲水，日助锄苗夜纺纱。柳林霜重争收叶，菜圃天乾独灌瓜。渠侬不劳乏生路，但解治生劳不苦。祇恐青黄不接时，嫁衣典尽饥难度。幸免饥寒愿即伸，终身荆布敢辞贫。茫茫天道那堪问，此辈偏多孤寡人。
闵农·其一
作者：周馥
朝代：清

麦欲老时雨如缕，冒雨腰镰裸两股。割来一束釜中煴，姑妇夜舂儿渴乳。人家麦熟忙上仓，侬家麦熟已断粮。半纳田租半偿债，耞板未停检衣卖。东家老农怜我饥，手分遗穗供作糜。夜深一饱枕蓑卧，蚊雷殷殷来嘬肌。
闵农·其三
作者：周馥
朝代：清

山居宜种淡巴菰，叶鲜味厚价自殊。可怜粪田无豆饼，典衣买饼培田腴。无衣或且借衣典，邻里痛痒关肌肤。六月炎风天忽雨，烟叶沾濡色如土。妇子收烟忙若奔，淋浪遍体无乾缕。侬家无田无烟卖，忍饥不负三分债。
闵农·其二
作者：周馥
朝代：清

三更炊饭四更起，入山采樵二十里。樵归担向市中卖，杯盐升米养妻子。夜来西风透骨寒，一家喜跃忘衣单。橡林坠果纷满地，拾来可供三日餐。侬家无田分外苦，何用劝农动官府。山头垒石尚栽粮，贫人安得一亩土。
闵农·其五
作者：周馥
朝代：清

种田莫种黄泥沟，嫁女莫嫁莲花洲。沟田年年发秋水，洲家顿顿餐穄子。结姻仍是旧姻家，但求佳婿足桑麻。朝出负薪暮汲水，日助锄苗夜纺纱。柳林霜重争收叶，菜圃天乾独灌瓜。渠侬不劳乏生路，但解治生劳不苦。祇恐青黄不接时，嫁衣典尽饥难度。幸免饥寒愿即伸，终身荆布敢辞贫。茫茫天道那堪问，此辈偏多孤寡人。
闵农·其四
作者：周馥
朝代：清

三月招得采茶娘，四月招得焙茶工。千箱捆载百舸送，红到汉口绿吴中。年年贩茶苦价贱，茶户艰难无人见。雪中芟草雨中摘，千团不值一疋绢。钱小秤大价半赊，口唤卖茶泪先咽。官家榷茶岁算缗，贾胡垄断术尤神。佣奴贩妇百苦辛，犹得食力饱其身，就中最苦种茶人。
七夕赋得鹊桥
作者：周馨桂
朝代：清

一道银河隔，双星落鹊桥。终年情脉脉，此际尾翛翛。快意郎题柱，消魂妾奏箫。为巢帷尔巧，应是乞今宵。
上海平
作者：周馨桂
朝代：清

尺土初平日，王师久滞淫。群凶虽破胆，薄海尚寒心。岁丰民艰食，时穷饷藉金。陋儒何所用，拥鼻一长吟。
中秋
作者：周馨桂
朝代：清

每逢佳节倍多亲，况乃潇潇风雨时。山顶欲携弦管去，乱云高处不胜吹。
九日
作者：周馨桂
朝代：清

前岁登高日，去今曾几何。今兹登高日，来岁又高歌。鼎鼎百年中，岁月如鸟过。自计三十年，所得殊无多。思欲稍著书，恐为流俗呵。不如事心性，颐神养天和。
九日怀古三首
作者：周馨桂
朝代：清

清秋逢九日，我辈复登临。汉代风流古，尘寰韵事今。萸囊欣共系，菊酒爱同斟。放眼穷寥廓，遥遥千载心。清谈毕茂世，任放得高誉。盗酒眠偏稳，持螯兴不虚。醉乡今乃尔，名教昔何如？嗤共王胡辈，沈酣落照馀。陶公无酒日，聊爱菊芳菲。薄俗谁青眼，当头见白衣。一壶携竹叶，三径款柴扉。竟醉无馀事，高风世所希。
九日怀古三首·其一
作者：周馨桂
朝代：清

清秋逢九日，我辈复登临。汉代风流古，尘寰韵事今。萸囊欣共系，菊酒爱同斟。放眼穷寥廓，遥遥千载心。
九日怀古三首·其三
作者：周馨桂
朝代：清

陶公无酒日，聊爱菊芳菲。薄俗谁青眼，当头见白衣。一壶携竹叶，三径款柴扉。竟醉无馀事，高风世所希。
九日怀古三首·其二
作者：周馨桂
朝代：清

清谈毕茂世，任放得高誉。盗酒眠偏稳，持螯兴不虚。醉乡今乃尔，名教昔何如？嗤共王胡辈，沈酣落照馀。
京兆行
作者：周馨桂
朝代：清

五日京兆行，事复安能视。果然按絮掾，旋为亡命子。亡命亦何愚，荣辱不须臾。古来直如弦，往往有他虞。不见曲如钓，富贵多欢娱。有客夙好游，归自东南州。问君何所见，所见多诸侯。诸侯何所为，所为多自谋。须存五日心，不尔人为雠。客言勿复多，且住听我歌。世途险羊肠，陆海多风波。富贵犹如此，贫贱可若何。
佳日
作者：周馨桂
朝代：清

佳日空怀古，翛然且闭关。生涯穿铁砚，残梦付空山。学道心难惬，多文手自删。出门何所往，小立便知还。
倪云林题云：“高士江阴许士雍，淀山湖里泊烟欣。秋来莼菜鲈鱼好，亦欲东乘万里风。”赋诗志之
作者：周馨桂
朝代：清

云林雅尚异沈沦，馀韵流风五百春。赖得高人诗画在，转令吾邑有高人。
偶成
作者：周馨桂
朝代：清

偶来川上水盈盈，逝者如斯悟性情。至竟东流同到海，何须泾渭太分明。
偶然作
作者：周馨桂
朝代：清

悠悠岭上云，卷舒时随风。游水任高下，不自知西东。斯世本无我，无端落尘中。何所劳智力，位置有苍穹。君看古贤达，何人计穷通。夙慕陶彭泽，时时诵遗诗。五柳先生传，更复喜诵之。先生性嗜酒，襟怀不敢知。闲静云少言，即此已我师。前有阮步兵，臧否绝无辞。清风俱千古，念释良在兹。
偶然作
作者：周馨桂
朝代：清

朝披昌黎集，暮诵青莲诗。青莲谪仙人，尘世来无时。昌黎圣贤徒，当日谁能知。慷慨吊田横，宰相空尔为。吁戏蜀道难，至今令人愁。嗟余生其后，魂梦常追随。偶然吐一辞，自吟还自怡。焉能名利涂，乐彼不为疲。
偶述
作者：周馨桂
朝代：清

晓来云气忽成岚，陇麦青青雨乍含。偶堕世间如过客，得闲尘外似停骖。半生忧患穷三易，一室弦歌学二南。此日元龙豪气尽，常将损益静中参。
养斋
作者：周馨桂
朝代：清

幽幽瑶砌侧，奕奕猗兰芳。于人安足贡，时至自馨香。纵无雨露渥，得生延陵乡。延陵始季子，高让有辉光。况复我元公，陟降在兹堂。末孙虽无似，遗泽不敢忘。臭颇兰与同，夙夜勉自强。
再题药塘诗集
作者：周馨桂
朝代：清

嗟余好吟咏，千金享敝帚。不知他年中，何人取覆瓿。持此感先民，一生常低首。药塘一诗伯，后先醉云叟。咳垂百载上，随风落吾手。诗中不知名，得之他人口。零落此蠹简，似有鬼神守。行当公天下，与世同尚友。
别梁溪徐绍韩茂才
作者：周馨桂
朝代：清

君家九龙山，我家香山头。香山三邑间，云拥昭明楼。楼圮佛蒙尘，青山笑杀人。名花久寂寞，岩小空自春。昔贤久不作，往事安足陈。忽看徐孺子，握手山南里。乍见如故人，重逢感知己。乍别难为情，重别心更倾。怅望梁溪水，一叶西南征。挥手问前期，清风江上城。
半生
作者：周馨桂
朝代：清

半生踪迹任西东，往事都归感慨中。游倦相如空有赋，数学李广竟无功。眼逢青处神常告，头未白时心尚雄。只觉忧勤难自逸，穷年矻矻似童蒙。
即事
作者：周馨桂
朝代：清

上天降丧乱，专城非其人。坐令饥虎狼，鱼肉江南民。我生不先后，遭逢何不辰。龟山无斧柯，大圣亦逡巡。愿言达上帝，崧岳早降神。
即事
作者：周馨桂
朝代：清

忽漫风尘迫，豺狼满近偏。厉如惊伯有，兴合望周宣。北极光寒月，南江祲接天。可怜逢水火，何处得高眠。
即事
作者：周馨桂
朝代：清

淡淡云阴习习风，苍然暮色入帘栊。不知凡骨都消尽，日在荷花香气中。
口号
作者：周馨桂
朝代：清

不树名场帜，悠悠已卅年。少惭班氏笔，老愧祖生鞭。远浦垂纶坐，空山枕石眠。闲来无一事，且以让时贤。
口号
作者：周馨桂
朝代：清

前贤深敬惟桑梓，此日其如不可居。欲把一竿沧海去，茫茫何处钓鲸鱼。
口号
作者：周馨桂
朝代：清
体裁：七言律诗

太息时危共荷戈，勾吴岂复旧江河。何将腐鼠疑鹓吓，尚拟饥鹰击凤过。坐啸青山餐石髓，投竿碧海带烟蓑。诗书敢恨埋墙壁，古史从来阅世多。
口号
作者：周馨桂
朝代：清

太息时危共荷戈，勾吴岂复旧江河。何将腐鼠疑鹓嚇，尚拟饥鹰击凤过。坐啸青山餐石髓，投竿碧海带烟蓑。诗书敢恨埋墙壁，古史从来阅世多。
口号
作者：周馨桂
朝代：清

杜诗韩笔昔人论，鸿爪岂宜泥雪痕。欲向斯言下转语，诗惟太白笔龙门。
口号
作者：周馨桂
朝代：清

闭上衡门月色清，浮云外物一毫轻。先生乌有公无是，羞向人间道姓名。
口号
作者：周馨桂
朝代：清

静观皆一笑，随事见人情。势利如江水，双潮日夜生。
口号二首
作者：周馨桂
朝代：清

流离已幸得归辰，闭上衡门厌世尘。为语儿曹休自薄，古来蒙难正多人。日照寒窗竹影虚，空山寂寂子云居。灵犀一点真灵物，一遇奇穷一洒如。
口号二首·其一
作者：周馨桂
朝代：清

流离已幸得归辰，闭上衡门厌世尘。为语儿曹休自薄，古来蒙难正多人。
口号二首·其二
作者：周馨桂
朝代：清

日照寒窗竹影虚，空山寂寂子云居。灵犀一点真灵物，一遇奇穷一洒如。
古意
作者：周馨桂
朝代：清

南国有美人，高楼城南端。问年如罗敷，生小有令颜。三月蚕苦饥，不辞采桑艰。春风如有意，吹遇南陌间。何以赠美人，骊龙颔下珠。团圞似明月，照耀合欢襦。美人意不然，为怜采深渊。何以赠美人，秋江多芙蓉。盈盈艳云髻，灼灼辉玉容。美人意不嘉，为怜非春花。何以赠美人，荆山一片玉。裁为约指环，素手绝尘俗。美人意不欲，为怜曾刖足。相见欲相亲，曷以将我怀。粉黛君自有，我情非所谐。徘徊思所赠，安得情非乘。我欲陈此曲，归来抚素琴。弹作陌上桑，慷慨有馀音。
古歌
作者：周馨桂
朝代：清

世乱不求安，家贫不谋食。慷慨为苍生，涕泪常忧国。四海多风尘，何人补衮职。煌煌汉唐朝，岂可黯无色。山中无勋业，雄心付翰墨。复恐世不容，箧笥缄默默。遵养守时晦，天地方闭塞。
古歌
作者：周馨桂
朝代：清

君不见淮阴没齿作饿者，何由血溅钟室下。君不见上蔡仓鼠感得时，转眼空怀黄犬思。贫贱多求富且贵，富贵常如朝露危。勋业纵然堪盖世，何如空山采紫芝。自寻世外赤松子，安顾人间白眼儿。渭滨晚达桐江隐，鹰扬遗烈亦泯泯。
古歌
作者：周馨桂
朝代：清

择交如辨器，取真不取伪。交情如泉洌，可饮不可竭。
古歌三首
作者：周馨桂
朝代：清

历年十万馀，天地亦邱墟。以配十二时，六时已为虚。天地犹如此，况乃血肉躯。人生即百岁，百岁亦须臾。壮强又几时，过此空长吁。及时须有为，修身乃良图。聊以我性情，私淑古人书。积久与之化，安辨书与予。至竟古名人，寿与天地俱。
古歌三首
作者：周馨桂
朝代：清

男儿堕地来，衣食即难舍。用是少而老，汲汲无閒者。君子非瓠瓜，义尚利自下。仁义非鸩毒，奈何饱者寡。利傍实倚刀，奈何日苟且。一心为口腹，营营作犬马。夷尹清则同，怀古心自写。平生过未寡，强半坐此口。多言为患害，人已病两受。遂令喉舌閒，乃为过渊薮。细思一口中，重重相固守。喉舌与唇齿，城府积良厚。奈何愚不知，逢人轻可否。颐慎同括囊，庶随吉人后。举世崇势利，道义渺无存。人苟无所求，罗可张其门。所求苟有应，冰山泰华尊。手既能上下，势自异寒温。天公应一笑，皆是吾儿孙。胡为崇势利，各自有怨恩。
古歌三首
作者：周馨桂
朝代：清

草木知阳春，欣欣同向荣。人生一气内，四海皆弟兄。攘攘日作息，熙熙各自营。飞鸟苦羽短，潜鱼夏水清。人不返诸己，焉念他人情。登高望八荒，翩翩浮云轻。俯仰同饮啄，安在拘颜形。百年共须臾，爱憎何独明。四座各寿考，相与保百龄。
古歌三首·其一
作者：周馨桂
朝代：清

历年十万馀，天地亦邱墟。以配十二时，六时已为虚。天地犹如此，况乃血肉躯。
古歌三首·其一
作者：周馨桂
朝代：清

男儿堕地来，衣食即难舍。用是少而老，汲汲无閒者。君子非瓠瓜，义尚利自下。仁义非鸩毒，奈何饱者寡。利傍实倚刀，奈何日苟且。一心为口腹，营营作犬马。夷尹清则同，怀古心自写。
古歌三首·其一
作者：周馨桂
朝代：清

草木知阳春，欣欣同向荣。人生一气内，四海皆弟兄。攘攘日作息，熙熙各自营。
古歌三首·其三
作者：周馨桂
朝代：清

举世崇势利，道义渺无存。人苟无所求，罗可张其门。所求苟有应，冰山泰华尊。手既能上下，势自异寒温。天公应一笑，皆是吾儿孙。胡为崇势利，各自有怨恩。
古歌三首·其三
作者：周馨桂
朝代：清

俯仰同饮啄，安在拘颜形。百年共须臾，爱憎何独明。四座各寿考，相与保百龄。
古歌三首·其三
作者：周馨桂
朝代：清

聊以我性情，私淑古人书。积久与之化，安辨书与予。至竟古名人，寿与天地俱。
古歌三首·其二
作者：周馨桂
朝代：清

人生即百岁，百岁亦须臾。壮强又几时，过此空长吁。及时须有为，修身乃良图。
古歌三首·其二
作者：周馨桂
朝代：清

平生过未寡，强半坐此口。多言为患害，人已病两受。遂令喉舌閒，乃为过渊薮。细思一口中，重重相固守。喉舌与唇齿，城府积良厚。奈何愚不知，逢人轻可否。颐慎同括囊，庶随吉人后。
古歌三首·其二
作者：周馨桂
朝代：清

飞鸟苦羽短，潜鱼夏水清。人不返诸己，焉念他人情。登高望八荒，翩翩浮云轻。
古歌二首
作者：周馨桂
朝代：清

余年且未老，入世已多悲。故人半零落，相见无几时。死者长已矣，生者宁可知。相见莫相厌，勿复轻别离。纵有情相乖，臭味毋差池。天地方否塞，虎狼当路隅。衡门壁四立，不受尘世污。一身既洁清，亦足为欢娱。此心如白云，翛然在太虚。巢由寄空山，安知有唐虞。
古歌二首·其一
作者：周馨桂
朝代：清

余年且未老，入世已多悲。故人半零落，相见无几时。死者长已矣，生者宁可知。相见莫相厌，勿复轻别离。纵有情相乖，臭味毋差池。
古歌二首·其二
作者：周馨桂
朝代：清

天地方否塞，虎狼当路隅。衡门壁四立，不受尘世污。一身既洁清，亦足为欢娱。此心如白云，翛然在太虚。巢由寄空山，安知有唐虞。
古诗
作者：周馨桂
朝代：清

世人仅干禄，读书无所施。岂知方寸间，乃足百世师。名山有事业，最下乃文词。浩然气能直，穷达两相宜。悠悠百世下，此意当谁知。为学贵有用，读书不在多。一卷太公书，汉室定山河。煌煌孔与孟，书亦无几何。用之致唐虞，舍之足咏歌。惜哉词章士，著述徒纷罗。
古诗
作者：周馨桂
朝代：清

何处来飞鸟，乃息东皋旁。自言为黄鹄，羽翼苦未长。朝啄陇上穗，暮宿陇上月。羞复鸣向人，顾影聊自娱。雪泥爪暂留，悠悠何所求。会当长风便，翱翔还九州。
古诗
作者：周馨桂
朝代：清

我本玉皇吏，无端堕尘中。历年三十九，遁迹如冥鸿。静候谪年满，聊作蠹书虫。世人不相识，笑侮不能容。岂知雪泥上，鸿爪偶留磫。一朝冲举去，复得侍天公。下视尘中人，千载孰相逢。
古诗
作者：周馨桂
朝代：清

有鸟思万里，铩羽返故林。故林堪幽栖，哀鸣非素心。有鱼随风雷，点额返故池。故池堪潜伏，变化会有时。飞鸟与鱼言，不畏图南迟。但畏榆枋间，腾笑难为辞。池鱼听垂头，涸辙非今始。荣枯岂自由，苟得安足齿。君在蓬蒿生，何如金丸死。
古诗
作者：周馨桂
朝代：清

生长四十年，翛然远流俗。顾视世上人，口腹得所欲。何如身心间，廉洁无所辱。陶然就枕上，一梦羲皇足。
古诗
作者：周馨桂
朝代：清

贫贱遭丧乱，生涯苦百忧。岂知古之人，先我已千秋。陶公去彭泽，不贻折腰羞。固穷赋乞食，冥报思相酬。少陵抱长镵，黄精苦难求。橡栗拾不足，生事难与谋。一谓饥驱去，高风仍固留。一谓饥愚人，至性仍寡俦。人生有定分，夙夜企前修。苟不堕流俗，卒岁聊优游。
古诗
作者：周馨桂
朝代：清

陋哉苏季子，刺股学纵横。愚哉朱翁子，富贵戕其生。昂藏大丈夫，宠辱何容情。皇天生我才，用舍随所令。处则为龙潜，出则为凤鸣。交游二十载，所得殊少人。偶有相契者，薄言存其真。亦有强谀墓，弃置不复陈。颇怪世上人，白眼施贱贫。盖棺亦已朽，谀墓文又珍。曷不及生前，折节下斯文。
古诗三首
作者：周馨桂
朝代：清

春风吹万物，气象咸光辉。悠悠静者性，颓然与不违。青山既如笑，黄鸟时来飞。惜无童冠侣，长日空掩扉。虽则掩空扉，幸无生是非。豺虎既搆患，苍生无生理。天心未厌乱，命世才不起。士生此世间，富贵益蒙耻。伊余伏草泽，万事不挂齿。苟全乱世命，读书求其是。意得自怡悦，忘情到生死。悠悠世上人，俗类自相亲。读书日闭户，往来遂无人。二三同学外，邈然若胡秦。君子克自立，乃在贱与贫。一朝富且贵，但用展经纶。君看青史上，曷贵有庸臣。
古诗三首·其一
作者：周馨桂
朝代：清

春风吹万物，气象咸光辉。悠悠静者性，颓然与不违。青山既如笑，黄鸟时来飞。惜无童冠侣，长日空掩扉。虽则掩空扉，幸无生是非。
古诗三首·其三
作者：周馨桂
朝代：清

悠悠世上人，俗类自相亲。读书日闭户，往来遂无人。二三同学外，邈然若胡秦。君子克自立，乃在贱与贫。一朝富且贵，但用展经纶。君看青史上，曷贵有庸臣。
古诗三首·其二
作者：周馨桂
朝代：清

豺虎既搆患，苍生无生理。天心未厌乱，命世才不起。士生此世间，富贵益蒙耻。伊余伏草泽，万事不挂齿。苟全乱世命，读书求其是。意得自怡悦，忘情到生死。
古诗二首
作者：周馨桂
朝代：清

长日闲无事，清风来庭除。壮怀淡流俗，道心生诗书。仰观碧落间，白云时卷舒。悠然一静坐，宛若天地初。治身如治国，绸缪贵未然。克已如克敌，孤军宜深悬。疾至罹百忧，欲胜丛百愆。人生无坦途，衾影即水渊。
古诗二首
作者：周馨桂
朝代：清

高冈有梧桐，萋萋耀朝阳。丹穴有鸣鸟，翩翩下翱翔。顾彼樗栎间，安足翔其旁。旷世一来鸣，寂寞又千霜。梧桐与鸣鸟，终古遥相望。元公虽已远，幸得为后人。洒落风月怀，夙昔常书绅。读书二十载，凛此岁寒身。四海虽穷冬，一室自阳春。桃源在世间，何人知问津。
古诗二首·其一
作者：周馨桂
朝代：清

长日闲无事，清风来庭除。壮怀淡流俗，道心生诗书。仰观碧落间，白云时卷舒。悠然一静坐，宛若天地初。
古诗二首·其一
作者：周馨桂
朝代：清

高冈有梧桐，萋萋耀朝阳。丹穴有鸣鸟，翩翩下翱翔。顾彼樗栎间，安足翔其旁。旷世一来鸣，寂寞又千霜。梧桐与鸣鸟，终古遥相望。
古诗二首·其二
作者：周馨桂
朝代：清

元公虽已远，幸得为后人。洒落风月怀，夙昔常书绅。读书二十载，凛此岁寒身。四海虽穷冬，一室自阳春。桃源在世间，何人知问津。
古诗二首·其二
作者：周馨桂
朝代：清

治身如治国，绸缪贵未然。克已如克敌，孤军宜深悬。疾至罹百忧，欲胜丛百愆。人生无坦途，衾影即水渊。
名花
作者：周馨桂
朝代：清

名花烂若霞，倏忽飞如雨。亭亭柏与松，历尽风霜苦。不改旧时青，空山自千古。
呈吴稼堂外叔舅
作者：周馨桂
朝代：清

何处谈心豁素怀，兴来常是集高斋。轻移数武宵深寂，踏破琼瑶月满街。
咏史
作者：周馨桂
朝代：清

士仕犹农耕，林泉岂所安。巢由本不才，贤圣非徒然。孔孟不苟进，于世何拳拳。出处各有时，道在何却前。进为阿阁凤，退为幽谷兰。
咏史
作者：周馨桂
朝代：清

江州有陈竞，义声著宋时。一门七百口，九世同怡怡。畜犬有百馀，共食无差池。一犬如不至，群犬辄忍饥。和气钟一家，当时无间辞。世孰无骨肉，父子犹相离。悠悠千载下，令我深长思。
咏史三首 其一 夷门
作者：周馨桂
朝代：清

久留车骑立夷门，屠者同怀下士恩。当日巧成公子誉，踰垣往事又谁论。
咏史三首 其三 赵普
作者：周馨桂
朝代：清

佐面动高遇亦隆，曾闻自诩读书功。鄙夫章句分明在，未及当时半部中。
咏史三首 其二 李斯
作者：周馨桂
朝代：清

狱中书复出圜扉，小叙前动泪满衣。不是微臣轻惜死，只怜无面见韩非。
咏史三首·夷门
作者：周馨桂
朝代：清

久留车骑立夷门，屠者同怀下士恩。当日巧成公子誉，踰垣往事又谁论。狱中书复出圜扉，小叙前动泪满衣。不是微臣轻惜死，只怜无面见韩非。佐面动高遇亦隆，曾闻自诩读书功。鄙夫章句分明在，未及当时半部中。
咏怀
作者：周馨桂
朝代：清

世外逍遥梦亦清，翛然嗜好若忘情。烟波有待垂纶去，风月无劳扫径迎。四海男儿关壮志，千秋造物忌荣名。龙潜凤哕皆前定，悟到盈虚意尽平。
咏怀
作者：周馨桂
朝代：清

十载饥躯愿未偿，幽居万事任苍苍。胸中浩荡原无物，世上艰难已备尝。大道有时才足贵，人情非势尽相忘。平生志本殊流俗，且抱遗经水一方。
咏怀
作者：周馨桂
朝代：清

四海风尘日，诗书道日孤。作人无要求，安命是良图。境视财通塞，名随口智愚。诸经时有事，吾自得真吾。
咏怀
作者：周馨桂
朝代：清

江上风烟暗不开，长安消息费疑猜。时清孰道三生福，世乱方知百事哀。城阙深春丛虎豹，山川故国满蒿莱。雄心独有千秋在，岂为流离叹不才。
咏怀
作者：周馨桂
朝代：清

海内无端日战争，谁能万里作长城。放怀天地思投笔，侧足风尘拟学兵。可试妇人孙子法，迥殊儿戏亚夫营。穷居自洒苍生泪，岂为区区一世名。
咏怀
作者：周馨桂
朝代：清

苍天既生我，形骸非久留。鼎鼎百年中，于世何所求。嗤彼灵运辈，恃才遭愆尤。猗欤古君子，谦谦良优游。多言用自烁，简默重前修。陆海多波澜，一苇纵虚舟。
咏怀
作者：周馨桂
朝代：清

诗少投人句，贫坚避世心。一经閒自课，百感付长吟。望古怀如玉，论交愧断金。只须消悔吝，不必问知音。
咏怀二首
作者：周馨桂
朝代：清

男儿一堕地，万事不由人。茫茫陆海中，悠悠阅冬春。但随心所慊，安问世所亲。语默定枢机，啼笑适天真。闭户谢交游，欲杀谅无因。枯枝栖逸鸟，恬波伏潜鳞。口实不自谋，馀事何足陈。长风起海上，吹度明月来。皎皎入窗牖，照我青编开。天生饥愚人，饱学坐为灾。赋命既穷薄，流俗转疑猜。但令万卷破，饿死亦快哉。君看世上死，何尝无多财。
咏怀二首·其一
作者：周馨桂
朝代：清

男儿一堕地，万事不由人。茫茫陆海中，悠悠阅冬春。但随心所慊，安问世所亲。语默定枢机，啼笑适天真。闭户谢交游，欲杀谅无因。枯枝栖逸鸟，恬波伏潜鳞。口实不自谋，馀事何足陈。
咏怀二首·其二
作者：周馨桂
朝代：清

长风起海上，吹度明月来。皎皎入窗牖，照我青编开。天生饥愚人，饱学坐为灾。赋命既穷薄，流俗转疑猜。但令万卷破，饿死亦快哉。君看世上死，何尝无多财。
咏蚊和韵
作者：周馨桂
朝代：清

性习贪饕惯肆威，宵来成市便如归。同心恶自潜中引，得意鸣还饱后飞。膏血不知人未竭，风霜那保命非微。今时处处皆君辈，也是苍天一化机。
咏钱
作者：周馨桂
朝代：清

鲁连轻千金，高蹈东海边。孔祐隐四明，瓦视山谷钱。人各有其志，志在情不迁。轻装有馀煖，布衣亦禦寒。何曾日费万，亦只供一餐。我欲叩天关，乞取钱如山。散作天上星，广落天地间。邓通失铜山，饿死人不怜。当其炙手时，睥睨豪与贤。陋巷金石声，焉如一囊钱。世人供淫靡，不惜金掷千。煌煌义所在，半菽情亦牵。岂知淡荡人，拂衣自高眠。
咸丰三年，粤匪由两湖直窜金陵，大帅檄福山镇助剿。游击兆麟王公慨然请行，遂战殁于鸟鼠峡。因吊之以诗
作者：周馨桂
朝代：清

红巾扰扰向江来，天险从教一旦开。貔虎战残鸟鼠峡，豺狼群上凤凰台。于今马革尸无裹，自古豹皮志可哀。幕府若逢张许辈，君名早已重南雷。
城中寓涌塔庵作
作者：周馨桂
朝代：清

不识涌塔庵，未来兹地游。庵中今高卧，宿鸟鸣啾啾。阡陌方池绕，绿杨何修修。日夕生浮萍，泼剌游鱼稠。蹇予方干禄，来此惊清幽。饥寒逼奔走，壮志苦未酬。寤言再三叹，得失良悠悠。
塘上行
作者：周馨桂
朝代：清

澄澄幽渚水，磊磊白石出。石出何累累，妾心自堪质。结发为君妇，妇德讵敢失。君行常独处，黾勉当窗织。青蝇点尺壁，浮云蔽白日。妾行致君疑，妾身何足恤。捐我明月珠，撤我云和瑟。妾有合欢襦，葳蕤泪洒血。妾有连理带，呜咽心同结。生不明妾心，死当明妾节。生死自有命，永诀不能得。周防会有人，视息复苟活。覆巢无完卵，念此心如割。良人志青云，忍君累阴骘。幡然移妾心，膏沐为君饰。恩爱本不疑，偶尔不识察。慈母尚投杼，况乃贱妾拙。君怒热于火，妾心冷于雪。君疑释如冰，妾心皎如月。雪净不可滓，月圆终无缺。
墨
作者：周馨桂
朝代：清

涂鸦往日兴如神，浪掷隃糜二十春。最是吟诗淡生活，不堪惆怅墨磨人。
夏日
作者：周馨桂
朝代：清

春光最易去人间，夏日莺啼昼自闲。风起落花新衬屐，云飞拥树半遮山。违时且醉杯中物，望古聊欢镜里颜。莫叹平生常踽踽，多缘峭骨任疏顽。
大旱志感
作者：周馨桂
朝代：清

共说乾隆岁，奇荒尚逊今。苕华吾有感，旱魃尔何心。赤地田成石，青天暑铄金。试听中泽雁，处处作哀吟。
大营驻黄庄违顾山六里。往来兵士，日有虏掠屡启主帅不止也。因感赋
作者：周馨桂
朝代：清

民以食我兵，兵以卫我民。此事非两易，实由如一身。孙策入江东，菜茄不动尘。吕蒙入荆州，一笠威必伸。彼生割据时，勘乱尚假仁。煌煌圣明朝，湛恩如阳春。边吏一不谨，遗害不可陈。特简爪牙士，来拯水火人。尔亦由闾阎，升为貔虎臣。胡不念民苦，迅捷报枫宸。
奉呈稼堂外叔舅
作者：周馨桂
朝代：清

久别师资屡自嗟，每同谈笑兴弥加。怪来文阵扫吾辈，坐拥高文数百家。
客中怀外叔舅吴稼堂茂才
作者：周馨桂
朝代：清

客路栖迟绝往还，萧斋梦想白云间。平安最喜高堂近，门外青山是故山。
宵坐
作者：周馨桂
朝代：清

宵坐寂寥灯影红，多惭览镜已成翁。悠悠怅忆儿童日，落落空怀上古风。入世何须如唳鹤，为人只合似冥鸿。娲皇自昔团尘土，愚贱分明是渺躬。
宿长泾村间
作者：周馨桂
朝代：清

连旬烽火日东西，心若悬旌路欲迷。借得茅檐聊寄啸，残宵风雨听鸣鸡。
寄虞山吴芝田翁
作者：周馨桂
朝代：清

空谷望停云，慨想人如玉。春草似离情，朝朝上阶绿。
对香山作
作者：周馨桂
朝代：清

朝暮何所事，悠悠对香山。香山长向人，行人乃暂还。
将应岁试感怀三首
作者：周馨桂
朝代：清

廿八年来未遇时，每逢文战强驱驰。何妨老至居人下，但恨才疏悟道迟。身似野僧归退院，学如山茧作新丝。应将德业追先正，莫复词章斗巧辞。曾逢日者许遐龄，只谓名非厕佛经。未死深惭人已朽，无才每恨笔难灵。敢思科第能登甲，且譬平生不识丁。自此痴聋没馀齿，鸿飞世外托冥冥。平生寂处本无朋，一出衡门便取憎。莫怪交情多冷淡，当思峭骨亦崚嶒。相轻只是文人习，自胜应将故我惩。此去同行须耐辱，头颅老大尚何能。
将应岁试感怀三首·其一
作者：周馨桂
朝代：清

廿八年来未遇时，每逢文战强驱驰。何妨老至居人下，但恨才疏悟道迟。身似野僧归退院，学如山茧作新丝。应将德业追先正，莫复词章斗巧辞。
将应岁试感怀三首·其三
作者：周馨桂
朝代：清

平生寂处本无朋，一出衡门便取憎。莫怪交情多冷淡，当思峭骨亦崚嶒。相轻只是文人习，自胜应将故我惩。此去同行须耐辱，头颅老大尚何能。
将应岁试感怀三首·其二
作者：周馨桂
朝代：清

曾逢日者许遐龄，只谓名非厕佛经。未死深惭人已朽，无才每恨笔难灵。敢思科第能登甲，且譬平生不识丁。自此痴聋没馀齿，鸿飞世外托冥冥。
常阴沙夜坐
作者：周馨桂
朝代：清

团团明月照孤村，瑟瑟悲风到荜门。累得低徊夜深坐，恐劳归梦欲消魂。
常阴沙晚眺
作者：周馨桂
朝代：清

傍晚一闲步，飘然欲御风。草青沙岸阔，云白海门空。江上独行客，世间无是公。孤怀常浩浩，岂复识途穷。
幼女
作者：周馨桂
朝代：清

汝从冬日来，复从秋日去。虽非掌上珠，忽作朝日露。人生天地间，彭殇皆小住。肌体非金石，百年孰永固。所嗟贱儒贫，摧折到婴孺。古来卑女子，寝地良有故。岂知父子情，死别均所恶。怀抱何由开，长吟遣日暮。
幽居
作者：周馨桂
朝代：清

幽居日日闭柴关，尘世何人得往还。摊饭蝶情看变化，煮茶莺语听绵蛮。
弟庭桂来常阴沙拟共远游
作者：周馨桂
朝代：清

古吟茅屋滞江边，作茧春蚕只自缠。拟趁长风行万里，乘槎直抵斗牛天。
张魏公
作者：周馨桂
朝代：清

李相首排南渡日，曲端冤死中兴时。长城万里谁先坏，独善平生秦会之。
归江南
作者：周馨桂
朝代：清

羁栖江北柳毵毵，落魄穷途总不堪。自有彼苍间作主，吟鞭一意指江南。
归自沈滨
作者：周馨桂
朝代：清

苍生残喘实堪哀，桃李依然向日开。又是沧桑经一度，比如华表鹤归来。
归途
作者：周馨桂
朝代：清

两宿高斋意倍清，归来丘壑有馀情。山添苍翠云新雨，水映空青日乍晴。贾竖居奇高物价，老农叱犊课儿耕。无端又得雷声隐，当挽银河为洗兵。
录王思窒药塘诗稿未得其名
作者：周馨桂
朝代：清

古人不求知，学只如渴饥。录诗不书名，意本以自怡。伊余慕斯人，恨不生同时。诗中有性情，高风俨可思。虽则名不存，其人宛在兹。
录虞山钱蕴谷上舍遗诗兼识以诗
作者：周馨桂
朝代：清

庙堂有诗伯，草野无诗人。岂伊无诗人，零落谁为论。所论道不直，遗编空复陈。鹿门有雏凤，示我诗一编。游迹滞关中，长吟远望天。身后无知音，空留丹黄痕。曰予本恨人，读子怆我魂。弃置情不忍，录为箧中珍。人生谁不死，毋为苛先民。
怀故山
作者：周馨桂
朝代：清

胆瓶斜对一枝兰，羡尔高风不可攀。怪道连宵频乡梦，春风香正满深山。
恭挽稼堂外叔舅五十韵
作者：周馨桂
朝代：清

天道不可知，为善安所望。呜呼外叔舅，典型今则亡。惟公诵清芬，家学传青箱。幼志殊群儿，幼学以病荒。洎乎弱冠时，沈思渺难量。穷经无岁月，所得务精详。锐能穿匕劄，微可穷毫芒。授徒苦昼短，篝灯幸夜长。鸡鸣读未已，偃息敢在床。精神耗盛年，喀血不自伤。神耗志益奋，身孱心弥强。吐辞摅蕴蓄，沈郁声琅琅。维昔辛丑年，文战谁雁行。特冠邑多士，材大期栋梁。癸卯膺鹗荐，铩羽未翱翔。庙堂储硕士，华国须文章。天如假公年，世岂弃圭璋。辛丑桂与公，驽骥同腾骧。蒹葭倚玉树，窃幸有辉光。追随十载中，有游必同航。所恨居处暂，萍踪同他乡。归来无他往，聚首时一堂。披豁遗俗物，儒修蕲颉颃。方期百载内，长此奉瓣香。藉公策我惰，庶几道可臧。讵知旧疾作，才偏与命妨。栖迟尚客路，二竖缠膏肓。赖得贤主人，高义郁中藏。不赀费不惜，但惜愿未偿。他乡我始归，闻命趋公旁。未及接晤晤，泪落已浪浪。况闻沈痛言，令我割愁肠。佳儿学未成，寿母哀难忘。目视不受含，吁嗟乎彼苍。平生历苦辛，所志唯显扬。自矢力虽惫，不得怯文场。双眼辣姜桂，孤骨淩风霜。性含满腔血，固存未许彰。接物多道气，智圆行则方。犹忆五月时，言志欣共商。叹我不谐俗，笑谓兼狷狂。谬许虽滋愧，谈心实非常。诚服夙师事，师资今茫茫。寒日风萧萧，送公归北邙。益觉此生浮，世事付徜徉。永念公所命，寸心自可将。仁人必有后，积善无馀殃。诺公我何恃，恃公可致祥。陈箧发手泽，笔墨流馀芳。神留公自在，卓哉文已昌。
感事
作者：周馨桂
朝代：清

豺狼迹已远，狐狸当道嗥。坚城藉为窟，摩牙日流膏。意气无一世，谓可日贪饕。一朝挂密网，众口快嚣嚣。始知驺虞仁，性不逐腥臊。天亦怜其情，陷井不遣遭。
感事
作者：周馨桂
朝代：清

辱国人争嗤肉食，不才我亦厌儒冠。赪来鲂尾如游釜，怒到蛙声直为官。往日几成天上事，举家疑是梦中看。纵然沟壑平生志，未便杞人强自宽。
感事
作者：周馨桂
朝代：清

险成天堑竟如何，一片孤城孰荷戈。日远长安何处望，烟波江上暮云多。
感怀
作者：周馨桂
朝代：清

古人谓盛年，只及二十九。而我及此年，壮怀亦何有。秋色倏已阑，岁月空奔走。九日暂归来，田园得相守。未归几复行，役中怀如酒。黄口顾小儿，高年念大母。低徊不忍辞，负米又恐后。小儿不知别，嬉戏折垂柳。落日带乡树，麦苗逗陇亩。门外即天涯，怆然心语口。
感怀
作者：周馨桂
朝代：清

闭户闲吟日易斜，十年萍梗作生涯。如何壮岁唯谋食，差喜严君甫杖家。孤馆灯残空有梦，故园尽复何无花。更恩七叶传书法，业堕箕裘每自嗟。
感怀
作者：周馨桂
朝代：清

黾勉年年慕古人，穷途落魄志难伸。山中只是无名氏，世上谁为一个臣。蹈海鲁连能有耻，穷居原宪本安贫。从今陋巷无馀事，且向烟波理钓纶。
感怀二首
作者：周馨桂
朝代：清

幽栖宛似白云乡，户外纷纷绕绿杨。身贱复生忘姓氏，世衰流俗擅文章。且凭天作穷通主，一任人分上下床。漫比虫吟聊自适，雄心莫复在词场。误堕人间且待时，刬除豪气莫求知。只宜晦养他年志，勿复流传旧日诗。啼鸟有情非胜侣，落花无语是良师。悠然枕上羲皇梦，自信陶公不我欺。
感怀二首
作者：周馨桂
朝代：清

落日山川未洗兵，秋风豺虎卧连城。遗黎空叹瞻乌屋，大将谁思渡木罂。世事宜今如水下，人心望古似河清。不才未必堪时用，一任浮萍托此生。高风永矢硕人宽，浊世谁能青眼看。霜落蒹葭犹有色，雪浓松柏不知寒。一时毁誉成何事，千载声名俟盖棺。未死犹堪自鞭策，任伊陆海日狂澜。
感怀二首·其一
作者：周馨桂
朝代：清

幽栖宛似白云乡，户外纷纷绕绿杨。身贱复生忘姓氏，世衰流俗擅文章。且凭天作穷通主，一任人分上下床。漫比虫吟聊自适，雄心莫复在词场。
感怀二首·其一
作者：周馨桂
朝代：清

落日山川未洗兵，秋风豺虎卧连城。遗黎空叹瞻乌屋，大将谁思渡木罂。世事宜今如水下，人心望古似河清。不才未必堪时用，一任浮萍托此生。
感怀二首·其二
作者：周馨桂
朝代：清

误堕人间且待时，刬除豪气莫求知。只宜晦养他年志，勿复流传旧日诗。啼鸟有情非胜侣，落花无语是良师。悠然枕上羲皇梦，自信陶公不我欺。
感怀二首·其二
作者：周馨桂
朝代：清

高风永矢硕人宽，浊世谁能青眼看。霜落蒹葭犹有色，雪浓松柏不知寒。一时毁誉成何事，千载声名俟盖棺。未死犹堪自鞭策，任伊陆海日狂澜。
戏题
作者：周馨桂
朝代：清

孰云贫到骨，犹见富多文。地恨穷村僻，聪难四达闻。川流不尽水，岫出有馀云。长啸柴门内，淩晨到夜分。
拙于酬世拟不赴省试
作者：周馨桂
朝代：清

大比兴贤日，群英筮拔茅。凤鸣方翙羽，鸠拙且安巢。天意问蒙叟，山居玩遁爻。名场频战北，不敢复贻嘲。
招隐
作者：周馨桂
朝代：清

丧乱饱经过，痛定一思痛。商山芝可采，首阳薇可供。耻言寻赤松，志仍求有用。空山为松柏，廊庙为梁栋。
散步
作者：周馨桂
朝代：清

客中当溽暑，散步豁幽襟。夕照明遥墅，蝉声噪晚林。风携童冠侣，兴发短长吟。到处依依柳，攀条思不禁。
新岁课儿四首
作者：周馨桂
朝代：清

献岁甫开新宪书，闭门深效子云居。庭空自发窗前草，地僻曾无户外车。薄俗樗蒱狂一国，痴心词赋学三馀。迂疏莫谓乖时调，清福人间恐不如。新春尚未被春风，早引儿曹兴不穷。俗子空知嗤隐豹，壮夫聊自效雕虫。摊书爱对闲云白，泼墨欣逢旭日红。四海吾侪当有志，莫因尘世作冥鸿。
新岁课儿四首·其一
作者：周馨桂
朝代：清

献岁甫开新宪书，闭门深效子云居。庭空自发窗前草，地僻曾无户外车。
新岁课儿四首·其三
作者：周馨桂
朝代：清

新春尚未被春风，早引儿曹兴不穷。俗子空知嗤隐豹，壮夫聊自效雕虫。
新岁课儿四首·其二
作者：周馨桂
朝代：清

薄俗樗蒱狂一国，痴心词赋学三馀。迂疏莫谓乖时调，清福人间恐不如。
新岁课儿四首·其四
作者：周馨桂
朝代：清

摊书爱对闲云白，泼墨欣逢旭日红。四海吾侪当有志，莫因尘世作冥鸿。
新春呈吴稼堂茂才外叔舅
作者：周馨桂
朝代：清

献岁无他往，连朝笑语亲。名难齐李郭，村舍号朱陈。暄曝莱衣暖，樽开杜酒新。平生最相契，公外更何人。
明妃曲
作者：周馨桂
朝代：清

云鬓忽别汉宫春，临别方知画未真。讵有佳人轻自炫，君王枉信画中人。
明妃曲
作者：周馨桂
朝代：清

漠北称臣绝战争，岂同高祖困平城。君王不重倾城色，任尔琵琶谱怨声。
春风
作者：周馨桂
朝代：清

春风淡荡倚阑干，客路闲吟强自宽。矫首故山何处所，月明帘外不胜寒。
晚步访吴导之
作者：周馨桂
朝代：清

落日不得意，飘然一出门。溪光秋水净，山色暮云昏。叩户月初上，挑灯细论文。遗书溯两世，手泽祖犹存。
晚行
作者：周馨桂
朝代：清

归途趁晚色，閒步兴悠然。风静孤烟直，天清落日圆。独行良踽踽，忧世复拳拳。不觉时停屐，雄心付逝川。
暂寄
作者：周馨桂
朝代：清

暂寄空山傍水居，清风朗月伴窗虚。声名不务聊求志，嗜好无他只在书。巷有回车陶处士，家徒立壁马相如。平生事事输人下，徙倚西畴羡荷锄。
月夜
作者：周馨桂
朝代：清

月明犬吠逼荒村，鹤唳风声警梦魂。频岁置身豺虎窟，始知高卧即天恩。
有感
作者：周馨桂
朝代：清

人间赫奕是何方，莫若当今翰墨场。偶遇腾骧增意气，真看举动有辉光。英才合御龙门李，陋巷宜眠蝶梦庄。廿载诗书空励志，只成画饼实堪伤。
望江北
作者：周馨桂
朝代：清

中流击楫孰争先，空为闻鸡慕昔贤。千里遥连豺虎地，一江顿画溯南天。衣冠闵世新亭泪，歌舞词赋共哀怜。开府承平同有日，休因琐尾怨频年。
杂兴
作者：周馨桂
朝代：清

堂构垂翰墨，颇已坠箕裘。日落西风来，书兴良悠悠。龙蛇腕中入，波涛笔底流。钟王忽在眼，慷慨慕前修。
杂诗
作者：周馨桂
朝代：清

旭日下庭除，春风吹牡丹。闻落洛阳花，佳种殊觏难。兹独锡嘉名，艳色人所欢。柔枝纷披拂，掩映有猗兰。尔兰何为者，颇杂众芳间。众芳能蔽盖，浓露绝夜阑。犹复发异香，幽砌殊自安。忘与牡丹花，相形难并看。
杂诗三首
作者：周馨桂
朝代：清

人生不满百，流光如石火。禀气曾几何，安能久得我。盛年既无能，衰年境何可。所以志士心，愿力恐不果。瓣香奉古人，乞灵策情我。灯下展残编，泪痕昔曾堕。
杂诗三首·其一
作者：周馨桂
朝代：清

人生不满百，流光如石火。禀气曾几何，安能久得我。
杂诗三首·其三
作者：周馨桂
朝代：清

瓣香奉古人，乞灵策情我。灯下展残编，泪痕昔曾堕。
杂诗三首·其二
作者：周馨桂
朝代：清

盛年既无能，衰年境何可。所以志士心，愿力恐不果。
柴门
作者：周馨桂
朝代：清

莫浪柴门出，只应古是师。凤原希见贵，龙更是潜宜。民物孤怀切，文章至性为。悠悠千载后，此意有人知。
梅花
作者：周馨桂
朝代：清

天下薄陋巷，和风亦觉春。绮梅开昨夜，且作咏花人。四海内尘日，千秋冰雪身。凡花俱让尔，与尔志同伸。
正月十三日为小女绣蘅授命日志感
作者：周馨桂
朝代：清

生作贫家女，应嗟命不辰。清流堪见志，孱骨竟成仁。咏絮才虽浅，耽书性颇真。伤心三载恨，当此眼前春。
武侯
作者：周馨桂
朝代：清

大名千古似公无，莘野隆中迹竟符。汉室昔难兴礼乐，孔门已得厕程朱。心存正统何论魏，衅起东邻合罪吴。天定孰能终难回，空留造化继三谟。
清明陪友登香山
作者：周馨桂
朝代：清

绝顶望冥冥，悠悠屐齿停。麦连平野绿，天入远峰青。古寺披云至，人声坐石听。良辰豁幽恨，携手话山亭。
清溪行为小女绣蘅作
作者：周馨桂
朝代：清

沈沈青溪水，粼粼见素石。素石终不移，清溪水常白。上帝闵清溪，寂寂螺鬘墅。特命婉娈人，来作清溪主。清溪映明月，子规欲啼血。灵风吹蘋藻，终古扬芳烈。
渔洋
作者：周馨桂
朝代：清

煌煌新城公，蔚为诗人宗。维时要路人，称觞宏阁中。有人持金笺，请诗铭其功。屈笔媚权贵，夫岂君子风。慨然谢之去，长啸气若虹。偏于邵潜邢昉徒，生死拯困穷。九原不可作，士将安所从。
渡江
作者：周馨桂
朝代：清

击楫中流望八荒，银涛千里白如霜。胸中浩浩良无尽，自与江流共渺茫。
渡江
作者：周馨桂
朝代：清

长风吹起蛟龙腥，日光荡漾菇蒲青。金焦两点星如坠，石山突兀波中立。岸上奇峰复险绝，水石击撞喷白雪。诗人山水本所耽，还期幽蓟穷烟岚。
游香山
作者：周馨桂
朝代：清

不须寻五岳，即此亦堪攀。草色绿双屐，兰花香一山。白云如有约，好鸟自知还。性适无馀事，归来且闭关。
漫兴二首
作者：周馨桂
朝代：清

无端沧海竟扬尘，何处壶中可避身。一物兴衰犹有数，百年生死不由人。阴符夜雨开陈箧，春水朝晴理钓纶。愁说著书消岁月，罪言安得达枫宸。西夷恶祲缠沧海，未复疮痍十载馀。岂谓同仇资一旅，翻看载鬼筮盈车。戴天今日安雠耻，报国何人畏简书。更有黄金买烟土，漏卮无尽恨何如。
漫兴二首·其一
作者：周馨桂
朝代：清

无端沧海竟扬尘，何处壶中可避身。一物兴衰犹有数，百年生死不由人。阴符夜雨开陈箧，春水朝晴理钓纶。愁说著书消岁月，罪言安得达枫宸。
漫兴二首·其二
作者：周馨桂
朝代：清

西夷恶祲缠沧海，未复疮痍十载馀。岂谓同仇资一旅，翻看载鬼筮盈车。戴天今日安雠耻，报国何人畏简书。更有黄金买烟土，漏卮无尽恨何如。
独吟道中
作者：周馨桂
朝代：清

和风披拂独行行，对面山光笑若迎。日暖春泥滋宿麦，云开溪树听流莺。人情一例称贫苦，时事无他识利名。莫怪征途无伴侣，此心只与白鸥盟。
田家
作者：周馨桂
朝代：清

中秋水竞发，田庐既漂没。重九复阴雨，沉沉竟旬日。不畏水没田，不畏水没场。泛艇腰霜镰，悬稻迎秋阳。飞飞鸟鹊乐，衔得穗上谷。非复穗上谷，但疑秧簇簇。
田家
作者：周馨桂
朝代：清

每当秋熟尚啼饥，况此河乾尘欲飞。买得前村钓溪水，归来典尽箧中衣。
留题梁溪塾
作者：周馨桂
朝代：清
体裁：七言律诗

香山翠色落瑶樽，赋别梁溪水上村。孤馆寒灯三载夜，雪泥鸿爪一时痕。凉风拂面催归躅，细柳关心系梦魂。寄语朋侪莫相笑，无才永矢在衡门。
留题梁溪塾
作者：周馨桂
朝代：清

香山翠色落瑶樽，赋别梁溪水上村。孤馆寒灯三载夜，雪泥鸿爪一时痕。凉风拂面催归躅，细柳关心繫梦魂。寄语朋侪莫相笑，无才永矢在衡门。
登北固山晚眺
作者：周馨桂
朝代：清

悠悠暮色到山村，屐印青山认旧痕。天际帆轻归铁瓮，云边日落侧金盆。一江南北涛声壮，雨点金焦树影昏。翘首长安何处是，苍生无限绕吟魂。
登香山
作者：周馨桂
朝代：清

四顾苍茫望眼开，江南庾信正多哀。吴山楚水看仍在，鹤唳风声警易来。万里版图原有主，百年事业奈无才。闲云只绕峰头住，袖带氤氲傍晚回。
白云
作者：周馨桂
朝代：清

长江数千里，赪尾鱼久苦。白云虽在山，无由作霖雨。
示儿叹
作者：周馨桂
朝代：清

羊舌叹无子，彭泽责五儿。古来贤达人，所遭亦若斯。而我本疏顽，安有行足师。惟兹读书意，妄谓汝辈宜。当拟转一世，岂专骨肉知。汝辈不余慰，空为后世嗤。
示履儿
作者：周馨桂
朝代：清

履儿年十三，方读左公书。左公非异人，衰周一大儒。其书主一敬，不敬辄叹吁。祸福有两途，敬则福有馀。不敬即招祸，此言良不诬。被发一祭野，百年为戎居。宋灾一罪己，勃兴已庶乎。敬为礼之干，惟敬乃良图。坐立汝皆敬，道已在汝躯。汝能听吾言，福自人不如。
秋成后志感
作者：周馨桂
朝代：清

今夏四月五月间，愁霖漫漫成漏天。登高一望浩无际，渺渺村落无孤烟。扁舟纵棹何所往，颓垣败壁流河边。河中依依见杨柳，始知所历皆良田。吾里高枕香山麓，犹幸闭户可安眠。但嗟遏籴食不足，觅米如乞空持钱。百岁老翁垂涕泪，苦道所值无今年。吾侪啸歌不能乐，感时抚事徒潸然。一身纵饿死亦足，嗷嗷鸿雁何迍邅。吾里秋来岁大有，筑场纳稼歌幽篇。无限流亡携老幼，拾穗乞食何时还。
秋月
作者：周馨桂
朝代：清

月到秋逾洁，青宵永夜清。辉光澄万里，形影静三更。乌鹊飞难定，蚊龙睡亦惊。何当兵气靖，守内得文明。
秋风
作者：周馨桂
朝代：清

闭户虚生白，挑灯蕊落红。离情怜夜雨，孤客识秋风。响滴空阶上，途归薄梦中。男儿四方志，且自任西东。
秦淮二首
作者：周馨桂
朝代：清

临水楼台认水痕，颓垣强半似荒村。纵然丝管犹前日，衰柳依依断客魂。故宫遗址已茫然，坐对斜阳话逝川。呜咽久消淮水恨，小朝短甚革除年。
秦淮二首·其一
作者：周馨桂
朝代：清

临水楼台认水痕，颓垣强半似荒村。纵然丝管犹前日，衰柳依依断客魂。
秦淮二首·其二
作者：周馨桂
朝代：清

故宫遗址已茫然，坐对斜阳话逝川。呜咽久消淮水恨，小朝短甚革除年。
秦淮杂诗五首
作者：周馨桂
朝代：清

江山凭吊兴遄飞，虎踞龙盘事已非。幕府都间好身手，太平天子正垂衣。雨花台上叩云关，满掬台前石子斑。一笑归应誇稚子，袖中笼得秣陵山。中山汤沐仍遗庙，数顷湖光净可娱。开国元勋随逝水，行人徒说莫愁湖。影落江湖谶竟成，可堪南渡更难争。一朝终始两残局，寂寞潮声到石城。十载蹉跎愧不才，青山重复踏苍苔。平生颇薄机云辈，酹酒聊登周处台。
秦淮杂诗五首·其一
作者：周馨桂
朝代：清

江山凭吊兴遄飞，虎踞龙盘事已非。幕府都间好身手，太平天子正垂衣。
秦淮杂诗五首·其三
作者：周馨桂
朝代：清

中山汤沐仍遗庙，数顷湖光净可娱。开国元勋随逝水，行人徒说莫愁湖。
秦淮杂诗五首·其二
作者：周馨桂
朝代：清

雨花台上叩云关，满掬台前石子斑。一笑归应誇稚子，袖中笼得秣陵山。
秦淮杂诗五首·其五
作者：周馨桂
朝代：清

十载蹉跎愧不才，青山重复踏苍苔。平生颇薄机云辈，酹酒聊登周处台。
秦淮杂诗五首·其四
作者：周馨桂
朝代：清

影落江湖谶竟成，可堪南渡更难争。一朝终始两残局，寂寞潮声到石城。
空斋
作者：周馨桂
朝代：清

身世两不知，闭户空山下。夜深阶苔上，明月清光泻。
立夏日，赋得未到晓钟犹是春，有感三首
作者：周馨桂
朝代：清

宵钟未晓尚春风，一遇鸡鸣漏便终。饯别韶光惊短梦，成阴夏木谢芳丛。平生毁誉冰凝泮，身世兴衰日昃中。万事输人何足校，只嫌岁月太匆匆。昔日豪情慕古风，迩来涂抹作痴聋。晴窗墨沈乌丝上，夜火吟怀兔颖中。三径草生踪欲绝，一身萍寄梦真空。年年最易韶光老，搔首青天恨不穷。春风已去又薰风，时序频仍感寸衷。早岁情怀如远鹤，中年困顿作冥鸿。乐饥泌水诚何憾，仰止高山亦足雄。最是文场堪太息，累人头白日匆匆。
立夏日，赋得未到晓钟犹是春，有感三首·其一
作者：周馨桂
朝代：清

宵钟未晓尚春风，一遇鸡鸣漏便终。饯别韶光惊短梦，成阴夏木谢芳丛。平生毁誉冰凝泮，身世兴衰日昃中。万事输人何足校，只嫌岁月太匆匆。
立夏日，赋得未到晓钟犹是春，有感三首·其三
作者：周馨桂
朝代：清

春风已去又薰风，时序频仍感寸衷。早岁情怀如远鹤，中年困顿作冥鸿。乐饥泌水诚何憾，仰止高山亦足雄。最是文场堪太息，累人头白日匆匆。
立夏日，赋得未到晓钟犹是春，有感三首·其二
作者：周馨桂
朝代：清

昔日豪情慕古风，迩来涂抹作痴聋。晴窗墨沈乌丝上，夜火吟怀兔颖中。三径草生踪欲绝，一身萍寄梦真空。年年最易韶光老，搔首青天恨不穷。
纪事
作者：周馨桂
朝代：清

咸丰方十载，天意肃严霜。晋陵藉寇兵，古苏赍盗粮。大吏如小儿，奔走何猖狂。我民遭荼毒，奋起呼彼苍。戈矛修同仇，畎亩而戎行。孱弱心不齐，复无万夫望。堤防一以溃，横流曰汤汤。白骨多于草，存者走且僵。孟秋及季月，乃得返草堂。我身无完衣，我室无完墙。黄卷多泥土，白屋皆慢藏。何以为生理，默默心悲伤。
纸鸢
作者：周馨桂
朝代：清

造化新归掌握中，鸢飞且策蔡伦功。青霄直捧尧天日，碧落高翔舜世风。线索休嫌牵系累，羽毛真赖剪裁工。春来里巷浑无事，乐意群看五尺童。
经庞氏旧塾
作者：周馨桂
朝代：清

人经乱后未旋归，寂寂闲庭昼掩扉。为报当年旧巢燕，呢喃三绕画梁飞。
美玉
作者：周馨桂
朝代：清

美玉有藏沽，于玉何成亏。天道本恶盈，炫能祸乃随。谦谦古君子，自牧惟自卑。求知乃深耻，此意毋相违。
自题便面画梅竹
作者：周馨桂
朝代：清

节既崚嶒心又虚，暗香疏影伴幽居。平生每叹离群苦，似此良朋恐不如。
茅檐
作者：周馨桂
朝代：清

匿迹空山志易求，茅檐曝日足优游。瓶无积粟羞言利，箧有遗经愧说愁。豹旅犹闻铁瓮口，鲸波直拥石城头。贼儒难与鸳行里，且作人间一野鸥。
荷花
作者：周馨桂
朝代：清

无端海内日风尘，犹有看花自在身。叶叶清风香沁骨，对君疑作避秦人。
莲花篇
作者：周馨桂
朝代：清

莲花何灼灼，灼灼花莫比。淤泥中濯濯，濯濯出清水。把酒对莲花，莲花笑欲语。生憎荡舟人，允矣吾与汝。觅句对莲花，莲花宛可则。不见太白诗，天然去雕饰。每当初日际，起我先公思。先公爱莲花，高怀契清姿。清姿与高怀，千秋常若斯。
菊
作者：周馨桂
朝代：清

一自秋光老，黄花觉倍香。谁云誇傲骨，只是耐严霜。
虞山
作者：周馨桂
朝代：清

虞山反正有奇功，只奈群凶尚怙终。夜夜霜寒湖畔月，杜鹃声里痛哀鸿。
虹霓
作者：周馨桂
朝代：清

虹霓鼻息不堪攀，从此高门海上山。破屋休欺穷杜老，胸中广厦万千间。
蝉
作者：周馨桂
朝代：清

水清山暮听蝉鸣，岂有馀音到不平。想得孤怀好高洁，餐风饮露最多情。
西獒行
作者：周馨桂
朝代：清

豺狼跳梁獒独立，小民走避官拱揖。水精窗槅构玲珑，连屋累栋壮边邑。天高未肆雷霆诛，高座说法狂欢呼。滨海疮痍渐平复，仓廪况复年谷熟。众怒侧目如饥鹰，会须长驱食尔肉。
观葬者
作者：周馨桂
朝代：清

行行送葬者，恻恻悲路歧。平生居盛世，亦曾多交知。一旦归田邱，亲戚弃如遗。谁人送且哭，只有姊与妻。请君勿复哭，人世常若斯。
观香山山茶图赋诗吊之
作者：周馨桂
朝代：清

吾生卅载香山下，不识山茶是何者？朅来披图寻昔景，置身如在远公社。归来梦见山茶花，仿佛红云映四野。又疑赤龙戏火珠，抛落人间旧兰若。瘦生不识是何人，珊瑚鞭拂五花马。大呼落魂心不死，疑是当时黄介子。君胡不迟二百年，与我今日查周旋。先生掉头一粲然，尔胡自迟二百年。不与我辈相比肩，觉来一笑谢介子。人生一过如浮烟，强言不朽附君辈。
言女史逸仙
作者：周馨桂
朝代：清

人间女士真难得，廿载芳名籍玉台。生长湖山文学裔，声称闺阁大家才。瑶编灿烂歌礼化，粉本临摹爱绮梅。林下高风深足重，蓬莱一去几时回。
访人不遇
作者：周馨桂
朝代：清

古人不可作，斯人皆吾与。苟非吴越殊，腑肺思相语。俗子患无食，不患为硕鼠。仪凤人所仰，竹实天所予。硕鼠人所贱，苟得天所怒。不遇怅然归，有怀聊一吐。
访沈滨吴芝田翁二首
作者：周馨桂
朝代：清

杯酒重逢笑口开，高山流水兴悠哉。呢喃颇有梁间燕，为诉迟回两载来。故山日日闭柴门，只为高情系梦魂。今日好风吹一叶，得销离恨是清樽。
访沈滨吴芝田翁二首·其一
作者：周馨桂
朝代：清

杯酒重逢笑口开，高山流水兴悠哉。呢喃颇有梁间燕，为诉迟回两载来。
访沈滨吴芝田翁二首·其二
作者：周馨桂
朝代：清

故山日日闭柴门，只为高情系梦魂。今日好风吹一叶，得销离恨是清樽。
读云间尹鋆德冰淑徵刻名山文选序例
作者：周馨桂
朝代：清

有客奉一书，开缄眼忽明。举世重干禄，所争惟利名。谁能志名山，勋业事管城。尹君磊落人，文章拟权衡。意专闵遗佚，蔼然有馀情。三复序例言，令我心益倾。何时棹孤舟，握手话平生。大江鲈鱼鲙，秋风莼菜羹。剧谈资杯酒，斗落气纵横。
读史
作者：周馨桂
朝代：清

宋至盛名臣，元祐犹有人。云何章蔡辈，邪志乃独申。王吕导其先，京攸步后尘。正人朝一空，澒洞王室昏。道君误绍述，国势日沈沦。薄伐酿边衅，花石困吴民。洎乎金败盟，怀湣乃同伦。读此辄掩卷，浩歌且垂纶。
读史
作者：周馨桂
朝代：清

知己从来足涕零，高风寥若落残星。长吟少谷山人事，泪尽吴江计改亭。
读史
作者：周馨桂
朝代：清

羿奡不终通，禹稷不终穷。贤奸在史策，千载无不同。奸当赫奕时，势可回苍穹。洎乎势既穷，惟有贤可风。读书不盈尺，兴亡万变中。治少乱日多，谁与论吉凶。
读史记
作者：周馨桂
朝代：清

千载何人及史公，喑呜叱咤气如虹。恰怜奇笔无多妙，只写穷通变幻工。言情每爱少陵工，神往当年陷贼中。敢谓雄词堪窃比，穷途落魄奈从同。
读常熟县志周孝子传
作者：周馨桂
朝代：清

祷疾秋雪飞，黜妇同蒸梨。孝子先母殁，殁时犹布衣。民间有疾疫，灵爽常为医。驱虎民不伤，驱蝗民不饥。卓哉千载下，灵风常满旗。
读无名氏粤西杂诗有感二首
作者：周馨桂
朝代：清

展卷吟馀涕自沱，危城若露痛如何。侵渔不畏脂膏竭，弃甲徒知犀兕多。壮士皆能为盗贼，高楼正是沸笙歌。中丞坐啸真无事，铃阁梦香当枕戈。闻道红巾跃马过，闾阎净洗挽银河。专城墨绶当关少，上将旌麾避贼多。虎据徒闻营隔水，狼奔始复见提戈。堪怜一片全州土，鬼哭啾啾奈尔何。
读无名氏粤西杂诗有感二首·其一
作者：周馨桂
朝代：清

展卷吟馀涕自沱，危城若露痛如何。侵渔不畏脂膏竭，弃甲徒知犀兕多。壮士皆能为盗贼，高楼正是沸笙歌。中丞坐啸真无事，铃阁梦香当枕戈。
读无名氏粤西杂诗有感二首·其二
作者：周馨桂
朝代：清

闻道红巾跃马过，闾阎净洗挽银河。专城墨绶当关少，上将旌麾避贼多。虎据徒闻营隔水，狼奔始复见提戈。堪怜一片全州土，鬼哭啾啾奈尔何。
读李集
作者：周馨桂
朝代：清

岱华双峰秀，诗家两拾遗。祥麟工部律，仪凤谪仙词。缥缈蓬莱境，襟怀屈宋思。目中馀子少，鼎足竟为谁。
读杜集
作者：周馨桂
朝代：清

一自穷经后，与公诗渐疏。连朝复细读，千载究谁如。忠愤微言得，奇文至性摅。浣花溪水畔，终胜子云居。
读程子年谱
作者：周馨桂
朝代：清

伊川十四五，亲从元公学。吟风弄月时，每寻颜子乐。洎乎廷臣荐，自谓学不足。大贤出处心，翛然异流俗。
读蔡邑侯澍香山文选楼落成诗有感
作者：周馨桂
朝代：清

香山旧迹自萧梁，千载曾留翰墨香。鹤驾争传王子晋，凤楼重赖蔡中郎。骚人倡和时携屐，仙吏经营数举觞。今日不堪频怅望，颓然四壁倚斜阳。
读虞山张竹泉丈补拙庐制义试帖
作者：周馨桂
朝代：清

露盥蔷薇读不休，雄才似此渺无俦。骅骝出塞霜啼血，雕鹗盘空雪翮秋。官职折名名亦好，文章憎命命真仇。年高健在称潜德，五福原来贵未收。
读虞山翁铁庵尚书叔元年谱
作者：周馨桂
朝代：清

尚书卓荦人中龙，尚书生小命困穷。少孤复遭兵革变，避兵智得如冥鸿。旧居书券酬子钱，鹊巢鸠居如秋蓬。夏夕高堂苦不寐，插竹覆纸驱蚊虫。奇荒日食米三合，杂以菜根糠覆犹难充。弱冠砚田稍自得，楚江吊古欢游踪。顑颔复除学籍名，颓然徵逐惟村农。逋粮追索无生理，得免犹疑睡梦中。张禄易名屡就试，逐客几从泺水逝。颠连十载长安道，苦历人生未有事。松柏终见岁寒姿，冰霜历尽能安之。岂知十载青云路，已是集成一品时。
读诗
作者：周馨桂
朝代：清

苏李接风骚，继作代有人。伊余无他好，嗜此如饮醇。溯源风骚前，步趋汉魏尘。于晋得彭泽，徐庾非同伦。于唐李杜韩，瓣香谨为焚。诗本六经一，于道讵非尊。世人誇淫靡，我情非所存。俯仰今古同，徒此挹清芬。
读韩子上宰相书
作者：周馨桂
朝代：清

人才长育意何如，光范门前恨有馀。同是当途无远识，高风终让考亭书。
读香山山茶诗册
作者：周馨桂
朝代：清

平生梦想昔贤风，此日残编著眼中。游屐漫传多谢客，和歌谁信少坡翁。渊中渺矣归沧海，留爪依然是雪鸿。唱和何人场最擅，顾家二妙继严公。
赠野老
作者：周馨桂
朝代：清

醉乡风味乐不支，杖头有钱任所之。不知几个瞢腾醉，便到男婚女嫁时。
赴梁溪塾先君子旧处也志感兼别儿守复守履二首
作者：周馨桂
朝代：清

小子今何事，重来读父书。凄凉存手泽，想象御篮舆。榻上风仍古，窗前月复虚。先灵时陟降，夙夜或开除。共此香山下，翛然水一方。诗书消岁月，贫贱老风霜。柳色随行路，梅花渺故乡。别时无限意，濡笔竟难详。
赴梁溪塾先君子旧处也志感兼别儿守复守履二首·其一
作者：周馨桂
朝代：清

小子今何事，重来读父书。凄凉存手泽，想象御篮舆。榻上风仍古，窗前月复虚。先灵时陟降，夙夜或开除。
赴梁溪塾先君子旧处也志感兼别儿守复守履二首·其二
作者：周馨桂
朝代：清

共此香山下，翛然水一方。诗书消岁月，贫贱老风霜。柳色随行路，梅花渺故乡。别时无限意，濡笔竟难详。
过吴稼堂外叔舅故居
作者：周馨桂
朝代：清

十年倾吐不相疑，此日长离苦费思。翻觉语言无数在，未能倾尽悔当时。
述怀
作者：周馨桂
朝代：清

昔曾好吟咏，意欲追前贤。譬诸春林鸟，逢时响自喧。一自好经训，吟事几弃捐。登高虽有情，久涸如枯泉。况经离乱后，行止久知天。皂帽想幼安，瓜庐慕焦先。济世苟无权，素履当自全。身隐焉用文，废书且高眠。
送还故山
作者：周馨桂
朝代：清

归暂家如客，空怜别故山。凉风知我意，吹梦先君还。
逃兵行
作者：周馨桂
朝代：清

朝见逃兵回，暮见逃兵回。问尔回何为，未言心已摧。粤西至此几千里，万马渴饮江水来。时平位尊誇多金，粉饰太平成祸胎。一朝旌旗黯无色，沙虫猿鹤纷可哀。将军未有从天下，区区鞭策施驽骀。归来聊复活妻子，免教骸骨委蒿莱。我闻此语重叹息，汝辈畏死真奴才。大汉讵无飞将在，父老群思为筑台。
途中
作者：周馨桂
朝代：清

渔湿清溪路，鸡鸣老树村。遥山青到眼，细草绿消魂。野旷迷前渡，云低忆故园。人生何所似，鸿爪雪中痕。
遁园
作者：周馨桂
朝代：清

秋风飒飒吹古道，寒鸟啾啾啄香稻。遁园老畦无所用，姑卧空山作小草。能薄新将笔砚梦，耻与时文斗机巧。菜根之味甘如饴，治畦之劳亦觉好。何必要津去垂纶，日夕风波愁杀人。
遁园
作者：周馨桂
朝代：清

蕞尔香山下，园惟辟数弓。土膏滋宿雨，菜味乐吟风。力且閒堪用，心随籁尽空。自今同野老，不必问穷通。
遣兴
作者：周馨桂
朝代：清

春来贼祲日愁余，幸见良苗出水馀。奋起群思黄石路，宽征乍下紫泥书。家欢妇子当新后，野抃农夫喜雨初。但使时清年大有，茂陵甘病马相如。
遣兴
作者：周馨桂
朝代：清

莽莽风尘里，梁溪水一方。身孱悉作客，梦醒觉离乡。世道乾坤隘，年华日月忙。何当屠狗辈，燕市共倾觞。
避兵
作者：周馨桂
朝代：清

陋巷遭蹂躏，奔走何处所。怅然残夜月，旷野独容与。濛濛烟树间，晓露滴如雨。
避兵沈滨赠芝田吴翁
作者：周馨桂
朝代：清

穷途邂逅慰吟魂，日夕相依似弟昆。怪道胸怀直洒落，虞山山色对君门。
避兵自正月十三至六月二十三日抵家粪除感赋
作者：周馨桂
朝代：清

病马思旧槽，穷鸟恋枯枝。岂敢怨寒苦，实命不逢时。伊余生不辰，遭世乱日滋。崎岖浊世中，乌道乃转夷。人情如秋风，枯叶落转吹。艰难历数月，囊空无晨炊。入门一粪除，欣戚两有之。吾复何容心，苍苍命不移。
邑志三首
作者：周馨桂
朝代：清

冤雪朝端事若神，家居耿介更全真。谁知一夕双鸡卵，饫得江南百万人。虎须频捋继同人，谔谔怀忠耻具臣。朝杀谏官非细事，却叫解纲颂皇仁。人生好学浑閒事，只奈明珠不易投。每叹遗编传友录，买丝拟为绣花周。
邑志三首·其一
作者：周馨桂
朝代：清

冤雪朝端事若神，家居耿介更全真。谁知一夕双鸡卵，饫得江南百万人。
邑志三首·其三
作者：周馨桂
朝代：清

人生好学浑閒事，只奈明珠不易投。每叹遗编传友录，买丝拟为绣花周。
邑志三首·其二
作者：周馨桂
朝代：清

虎须频捋继同人，谔谔怀忠耻具臣。朝杀谏官非细事，却叫解纲颂皇仁。
野行赴塾
作者：周馨桂
朝代：清

频年望远不胜嗟，此日萍踪路未赊。雨后春堤添柳色，烟中茅屋见桃花。久栖虞岭重回首，暂卧香山总是家。欲返田园随可得，莫嫌门外即天涯。
闭户二首
作者：周馨桂
朝代：清

闭户人不知，雄心问安在。明月入空阶，相将数千载。市尘飞不到，安知赤松子。名利久无心，沈沈清溪水。
闭户二首·其一
作者：周馨桂
朝代：清

闭户人不知，雄心问安在。明月入空阶，相将数千载。
闭户二首·其二
作者：周馨桂
朝代：清

市尘飞不到，安知赤松子。名利久无心，沈沈清溪水。
闻警
作者：周馨桂
朝代：清

屡闻苍赤化沙虫，扰扰红巾到处同。天险古分南北堑，烽烟今及马牛风。长城万里当谁坏，坚壁千军将孰雄。欲脱儒冠从甲胄，羞教苟活众人中。
闻警
作者：周馨桂
朝代：清

龙盘虎踞不堪论，鼍作鲸吞白下门。金粉六朝悲故国，烽烟千里接江村。南风孰意嗤难竞，小丑犹闻笑数奔。何自斧柯到吾手，应将理乱信乾坤。
院试寓郡城独坐对月无聊中叠韵成此五首
作者：周馨桂
朝代：清

绝好窗前月，清光向客来。友添惟对影，心死已成灰。善价看时辈，虚藏愧不才。此身何所用，且即隐蒿莱。寒意几欲雪，推窗月复来。自怜无用木，共笑不燃灰。济世知非分，成名羡有才。且归颜氏巷，三径没蒿莱。月向山头吐，光看几上来。愁听尘近市，坐待烛成灰。陋学原非道，宗工自爱才。姓名银榜烂，缥渺似蒿莱。顺时力不足，好古兴犹来。且发终宵愤，重燃旧日灰。吾侪当报国，举世正需才。经训菑畬在，殷勤辟草莱。刺骨寒风发，开怀好月来。科名心本淡，忠义志难灰。望道宜勤学，违时且炼才。殷殷镕气质，尚友仰东莱。
院试寓郡城独坐对月无聊中叠韵成此五首·其一
作者：周馨桂
朝代：清

绝好窗前月，清光向客来。友添惟对影，心死已成灰。善价看时辈，虚藏愧不才。此身何所用，且即隐蒿莱。
院试寓郡城独坐对月无聊中叠韵成此五首·其三
作者：周馨桂
朝代：清

月向山头吐，光看几上来。愁听尘近市，坐待烛成灰。陋学原非道，宗工自爱才。姓名银榜烂，缥渺似蒿莱。
院试寓郡城独坐对月无聊中叠韵成此五首·其二
作者：周馨桂
朝代：清

寒意几欲雪，推窗月复来。自怜无用木，共笑不燃灰。济世知非分，成名羡有才。且归颜氏巷，三径没蒿莱。
院试寓郡城独坐对月无聊中叠韵成此五首·其五
作者：周馨桂
朝代：清

刺骨寒风发，开怀好月来。科名心本淡，忠义志难灰。望道宜勤学，违时且炼才。殷殷镕气质，尚友仰东莱。
院试寓郡城独坐对月无聊中叠韵成此五首·其四
作者：周馨桂
朝代：清

顺时力不足，好古兴犹来。且发终宵愤，重燃旧日灰。吾侪当报国，举世正需才。经训菑畬在，殷勤辟草莱。
雨
作者：周馨桂
朝代：清

一雨连旬日，朝朝守旧庐。有怀思志士，无语赋闲居。买药妻多病，挑灯弟问书。鲸波犹未靖，酬世意何如。
雨中过旧塾访郭子芳孝廉
作者：周馨桂
朝代：清

雨零泥滑挹清风，把酒相看似梦中。少日遭逢同采藻，频年离乱作飞蓬。抗言家国无穷恨，痛惜诗书有限功。从此往来烟水阔，得违矰缴是冥鸿。
韩信钓台
作者：周馨桂
朝代：清

汉劫已成灰，淮阴尚有台。冤真终古恨，兵是谪仙才。主忌封齐去，臣思灭楚来。两回雄说罢，一代霸图开。相国空劳荐，苍天枉赋材。辟阳侯好在，终得位三台。
题书
作者：周馨桂
朝代：清

一老深山问是谁，将母四皓采芝时。人间尽道官荣好，自有高人世不知。
题二程全书
作者：周馨桂
朝代：清

诗家例不涉儒家，罕数儒珍到齿牙。我自闲吟消壮志，却因秋实爱春华。
题壁
作者：周馨桂
朝代：清

天生樗栎是庸材，问世徒令笑口开。从古才名多自累，莫教鹦鹉赋轻裁。
题壁
作者：周馨桂
朝代：清

明日颇艰食，儿曹苦未知。平原乞米帖，彭泽叩门诗。酒肉隣厨臭，饥寒我辈宜。青灯赖有味，望古慰遐思。
题壁·其一
作者：周馨桂
朝代：清

乌有先生室，只留四壁看。况今逢盗贼，无复见衣冠。腹有群书晒，颜馀古道欢。柴门数十步，抵得百城宽。
题画
作者：周馨桂
朝代：清

布帆安稳破江行，无限长风万里情。未肯虫鱼笺尔雅，愧看花草不知名。
题缄口观书图
作者：周馨桂
朝代：清

默默心难忍，嘐嘐尤多随。寡尤甚独难，三缄真良规。废书智不益，观书有余师。上下数千载，了了寸心知。心知口不言，古人庶可追。
题闻蓉田巂前辈醉云楼诗集
作者：周馨桂
朝代：清

乍读药塘诗，复读吾庐草。幸非按剑人，得之如异宝。先生居当世，憔悴伤怀抱。小子在今时，焚香薰残稿。先生重泉下，知己泪应写。或念当世人，不如后世者。
题青莲昌黎集
作者：周馨桂
朝代：清

笑指诗文数仞墙，非能入室漫升堂。青编自许容兹客，白首还宜老是乡。原道微言开两宋，谪仙高格冠三唐。少陵以上龙门在，了得匆匆百载忙。
馆中有古墓缪姓官御史吊之以诗二首
作者：周馨桂
朝代：清

三尺高坟吊客稀，乌台此日已全非。光华尚说行骢马，灵爽犹闻识绣衣。修竹夜明新月色，古槐秋带旧霜威。清时后死公知否，一室琴书得暂依。
馆中有古墓缪姓官御史吊之以诗二首·其一
作者：周馨桂
朝代：清

三尺高坟吊客稀，乌台此日已全非。光华尚说行骢马，灵爽犹闻识绣衣。
馆中有古墓缪姓官御史吊之以诗二首·其二
作者：周馨桂
朝代：清

修竹夜明新月色，古槐秋带旧霜威。清时后死公知否，一室琴书得暂依。
香山怀古
作者：周馨桂
朝代：清

萧梁旧迹剩危楼，高殿何年作古邱。名士名花俱寂寞，空令望古思悠悠。
香山歌
作者：周馨桂
朝代：清

惟昔江上社，卓荦万历间。盛名说九子，韵事垂香山。名花艳高楼，翛然绝尘寰。中有黄介子，清节成殷顽。文章特小事，高风不可攀。嘉会难再得，往事如云烟。昔贤归山邱，寂寞二百年。兹山犹旧山，今贤非昔贤。伊余上香山，浩歌问青天。独唱谁余和，白云相对间。愿追昔贤风，兴来自成篇。
马齿
作者：周馨桂
朝代：清

马齿行加长，龙门望竟遥。智惭陈曲逆，功让霍嫖姚。有过将年补，开胸藉酒浇。平生忧患甚，湖海气多消。
骏马说行
作者：周馨桂
朝代：清

国马骏马同马形，吁嗟乃得人性情。一朝并道行，骏马欺国马，齧髡鬉流血殷般革缨。国马殊自若，骏马色然惊。徘徊踯躅归，不食不饮立不鸣。厮养太息相告语，骏马悔过情何苦。乃使国马往与为伍，国马来于于就之，鼻之同枥而刍。骏马乃长鸣，有如清流濯尘污。人皆贤国马，我亦贤骏马。国马骏马乃马也，彼人而异，情亦独何者。
挽曾纪泽联
作者：周鸿钊
朝代：清
体裁：联

威震四夷，千古几人足千古？功高一代，名臣之后又名臣。
挽胡永林联
作者：周鼎享
朝代：清
体裁：联

忠臣孝子烈妇，代有畸人，所难者出于一门，殉于一时，求之古亦不多见；表墓旌闾建坊，传为盛事，若是乎生而无愧，死而无恨，其自今良可以风。
未归
作者：周鼎枢
朝代：清

杨柳陂头日问津，萧然犹是未归身。愁中诗句真佳友，客里青毡似故人。时务策成安命薄，绝交书至悟家贫。白沙翠竹秋江路，思得渔童捧钓纶。
烂柯山
作者：周鼎枢
朝代：清

石梁横亘如长虹，青芝白石披蒙茸。不知何年策尔五丁力，天惊石破悬玲珑。我来山中秋已杪，山前木落秃如扫。不见当年伐木人，空余断碣横秋草。盘盘一径入空青，欲散不散烟冥冥。日月雷雨走其下，龙归时复闻膻腥。俯视鳞鳞见城郭，旷哉天地何寥廓。仙子樵人虽不存，已觉胸中去黏缚。吁嗟乎，神仙之说亦太奇，残星半局沧桑移。摩挲石枰三太息，松风浩浩云霏霏。
上巳游乐春园次经一韵
作者：周龙藻
朝代：清
体裁：五言排律

春游刚过半，令节又重三。绕郭田凝绿，当门水积蓝。芳菲须遍采，景物得深探。花药初分径，琴书合共龛。平畴欣四达，孤屿喜中含。树拥苍髯立，藤抽短发鬖。晴烟浑似烧，川气忽如岚。淅淅声藏坞，霏霏影照潭。御风君正健，坐雨我还谙。好事倾江左，名园胜洛南。赏奇开芰阁，遇隙结茅庵。每送閒鸥浴，频来小燕喃。清谈方外洽，逸兴座閒耽。叔夜居非锻，渊明舆是蓝。解衣浮舴艋，岸帻逐驔骖。试待千林晓，依然万象涵。轩昂随老鹤，束縳解枯蚕。唤起歌莺脆，扶行舞柳毵。遨头犹可续，婪尾肯辞酣。只有新诗警，牵吟转自惭。
乐春园看芍药次经一韵
作者：周龙藻
朝代：清
体裁：古风

春归怕作繁华梦，犹为寻花频蹑鞚。高亭弥望万枝悬，枝枝逞态疑飞动。此花昔先牡丹出，折赠曾闻郑风讽。尔来变格日争新，培壅须臾红白共。开迟不肯嫁东君，恰留婪尾滋嘲弄。连朝积雨未飘零，湿处微看香雾重。从头一一谱佳名，玉壶冰与丹山凤。纷纶蜂蝶止还飞，杂以黄鹂数声哢。天公岁岁蓄精英，吐遍奇蘤欲惊众。当初若并牡丹开，三径何妨呼二仲。却忧相妒到尹邢，特教次第芳菲送。其馀桃李尽凡姿，仅足先驱充侍从。寻常园官致数丛，胆瓶斜插成清供。凭栏反覆悟天机，有似庄生轻洛诵。肌肤冰雪服绮罗，眼光独向花梢纵。君诗首唱邀我吟，转因恶韵怀憁恫。和就甘受邹阳罚，一饮三升未嫌痛。广陵东武故事存，今段固宜高北宋。
再登燕子矶
作者：周龙藻
朝代：清

楚尾吴头万象开，重扶短策立崔嵬。江声忽定潮将落，水气如浮雨欲来。起伏岗峦方涌浪，纵横洲渚祇流杯。囊中可有惊人作，唤起鱼龙舞一回。
刘文成公祠
作者：周龙藻
朝代：清

自昔生名世，经纶草昧长。真人起鱼服，志士应鹰扬。厄运纷蒙古，先声振建康。天心悬去就，人事决兴亡。尚忆参戎略，方期靖寇攘。为言偏龃龉，戮力竟披猖。乍叹宜孙败，兼悲察罕戕。鲸鲵终自横，旄钺属谁张。帷幄千年合，风云四海将。相韩原有别，伐夏有何妨。吴楚从容下，燕秦次第匡。霸才开一剑，帝业定三章。末路滋谗间，中心倍激昂。草无钟室赤，石有谷城黄。功烈同三杰，蒸尝并六王。续封仍带砺，矢报尽佳冈。故里山川迥，荒祠树木苍。麒麟思画像，牛斗看光芒。《梁甫吟》堪老，《阴符》策最良。区区图谶托，何足重旂常。
后怨歌行
作者：周龙藻
朝代：清

藕丝断，不再连。铜镜破，不再圆。即看金屋人如旧，昨日恩情今日捐。情多情少安足计，只道色衰恩始替。惊心最是落花风，偏在温存旖旎中。妾恨不为珠娘楼、窈娘井，骨碎君前犹耿耿。《求凰曲》化《白头吟》，拨尽红炉灰已冷。当初离乡来，满望登玉阶。玉阶非不登，转瞬沉草莱。乃知苦乐真相倚，才隔衾裯同万里。升沉反覆变须臾，纵有容华难久恃。
和柳塘先生燕诗奉寄京师
作者：周龙藻
朝代：清

秋社年来事总非，自将弱羽托乌衣。看他华屋羞轻入，留得孤巢拟独归。鹰隼猜深应远害，炎凉历尽早知几。当风莫笑身无力，未肯衔泥附热飞。
喜晴用东坡安国寺寻春韵
作者：周龙藻
朝代：清
体裁：古风

竹鸡啼雨兼啼风，舍南舍北泥淖同。小园独坐情绪恶，架有肥绿无繁红。何况麦畦连穗倒，饭罗愁绝妪与翁。尚书精祷阴沴屏，铜钲正挂天当中。便觉欢声充野外，目送波光浮两海。么荷盖小蒲叶长，折来不减湘灵佩。书生习气还堪怜，贺晴快饮倾囊钱。酒半霏霏花弄日，一丛香剩蔷薇发。
塞外哨鹿歌
作者：周龙藻
朝代：清

北边万里开龙沙，皇仁远格同中华。时巡岁岁多盛事，首重哨鹿雄奇夸。旷原之产不一族，獐狍麀麂麋麇麚。本朝行围等行阵，营伍那敢轻嚣哗。惟兹四十有九部，率服久备国爪牙。围场初合奉宸算，不上冈麓陈罘置。额勒苏台起霄汉，幔城严肃当正衙。旁列戎幄各以次，旌旗五色飞毵㲚。人如立草马如蚁，一线出没常山蛇。星光闪闪互摩戛，不辨刀戟戈矛叉。左萦右绕鹿齐出，匝地惊跃纷于麻。箭声忽作饿鸱叫，蹄脚几欲赤手拿。须臾黄纛从中峙，渥洼天马虬五花。丽龟达腋不虚发，震叠始信威颜加。风行电扫逾晷刻，贾勇肯待鼍鼓挝。闻弦胆破半自仆，亦有带创号且讶。穷搜务竭猛鸷力，他他籍籍载满车。纵教冲突望潜逸，储胥密布还逻遮。汤网特许开一面，献功均获帝所嘉。吾观古来赋羽猎，其旨大半讥淫奢。动称苑囿夺民产，从禽先为劳费嗟。岂知绝塞乃天设，什佰云梦千琅琊。用供圣明秋狝乐，顺时杀伐非过差。而况供役并属国，推心置腹驯荒遐。羽林纵闻豹尾拥，轻裘但控骝与骅。矢诗堪续《驺虞》什，皇哉内外今一家。
大墙上蒿行
作者：周龙藻
朝代：清

墙上蒿，自夸托根高。根高苦不固，萎落随风飘。墙上蒿，自喜擢秀早。秀早苦不长，离披抱霜槁。蒿生蒿死曾足计，但恨踞盘难得地。明堂选柱少成材，等闲齐把萧蘩弃。伏波慕良臣，肯逐井蛙住。亚父好奇策，终被重瞳误。丈夫未遇鱼水知，且办隆中高卧处。眼前富贵轻秋毫，抟扶岂必假羽毛。纷纷依傍何其劳，君不见墙上蒿。
妾薄命
作者：周龙藻
朝代：清

秋月凄清秋露下，灯花落尽银河泻。举头怅望女牛星，翻羡嫦娥长不嫁。
孤鹤篇
作者：周龙藻
朝代：清

孤鹤海上来，其鸣闻九皋。丹山佐威凤，逸翮何翛翛。规翔而矩步，独立长松梢。岂期众鸟群，侧目多呶呶。警露羡清唳，凌风妒霜毛。既怨惠养重，兼恐恩宠牢。鱼梁有鸬鹚，厥性最贪饕。生憎鹤皎洁，谗谤声腾嚣。鸱鸮搏腐鼠，大嚼自谓豪。一朝防鹤夺，腹剑从傍操。亦有鸦雀辈，日争枝上巢。妄拟鹤为敌，不憧引类挠。秃鸧复觊觎，垂涎乘轩朝。百计求逐鹤，私盟鸩媒要。铄金积毁入，坐使黑白淆。身落藩笼中，失意逢漂摇。非无秋天鹘，急难昔咆哮。视此忍不救，雌伏甘蒙嘲。吾欲命杜宇，为鹤陈贤劳。苦辞行不得，罗网张方高。吾欲命杜宇，为鹤诉郁陶。但劝不如归，息影窜林坳。可怜孤鹤孤，百事凭煎熬。长颈不得伸，忧思徒慆慆。凤穴万里远，举吭将谁号。
归太仆墓
作者：周龙藻
朝代：清

震川有遗家，零落鹿城隅。一望荒原迥，数行老树枯。瓣香文字在，盂麦子孙孤。无限沈吟意，残碑孰遣扶。
春到雕栏万锦妍新看赐紫更超然亭亭秀骨钟来独不是东皇雨露偏
作者：周龙藻
朝代：清
体裁：七言绝句

盈庭根干费栽培，凝艳还应次第开。却指一丛香雪在，白衣也傍紫衣来。
有感示门人潘文虎
作者：周龙藻
朝代：清

半世辛勤付汗青，那堪劫火早沈冥。生悲天水遗民录，死恨元家野史亭。直笔至今徵琬琰，成书自古在家庭。与君午夜重论及，隐隐虹光下六丁。
楞伽山诗
作者：周龙藻
朝代：清

先王定秩祀，赫赫祭义悬。岂容淫昏鬼，得以非族干。世衰道始丧，恢诡滋神奸。咄哉楞伽山，蒙诟数百年。冈峦非不美，有孽凭于巅。其事俚且诞，意出妖巫传。公然饰屋宇，金碧穷芳妍。木偶杂男女，佩玉而纡鬟。部卒侍两帝，肖象青红填。遂令无知辈，瞽聋自欺谩。石湖水清驶，什五排画船。牲牢必脩洁，箫鼓仍喧阗。虽值风雨夕，奔走惧少延。妇人尤噂？，语恶不忍宣。心邪乘隙入，梦寐生狂颠。动云神所致，祷赛宜加虔。妖巫既得志，吠声益狺狺。鼓舞数邑民，真如蝇慕膻。每当婚礼成，先期陈几筵。乡村真可笑，立庙溪谷边。高广仅盈尺，尊奉同帝天。屈指百里中，日费千金钱。岂惟膏脂竭，风俗因之迁。阴霾蔽白日，沈痼无由痊。自昔守土吏，往往多名贤。逡巡惮摘发，半为祸福牵。汤公中州起，绝学今伊川。仗节抚吴下，变俗以身先。痛兹淫祀炽，能使民德愆。上章罗罪状，正气回两间。一朝纶綍降，尽取投深渊。震雷忽破蛰，荒秽快洗湔。山灵亦生色，草木增葱芊。政成甫期月，玺书徵何遄。一老天不遗，骑箕归星躔。我闻公去后，群小复煽言。望祭伺昏夜，稍稍酒食骈。死灰偶不戒，虐焰恐再然。我愿献此诗，片石山头镌。庶几百怪息，公德永不刊。
楞伽山诗
作者：周龙藻
朝代：清
体裁：古风

先王定秩祀，赫赫祭义悬。岂容淫昏鬼，得以非族干。世衰道始丧，恢诡滋神奸。咄哉楞伽山，蒙诟数百年。冈峦非不美，有孽凭于巅。其事俚且诞，意出妖巫传。公然饰屋宇，金碧穷芳妍。木偶杂男女，佩玉而纡鬟。部卒侍两帝，肖象青红填。遂令无知辈，瞽聋自欺谩。石湖水清驶，什五排画船。牲牢必脩洁，箫鼓仍喧阗。虽值风雨夕，奔走惧少延。妇人尤噂�，语恶不忍宣。心邪乘隙入，梦寐生狂颠。动云神所致，祷赛宜加虔。妖巫既得志，吠声益狺狺。鼓舞数邑民，真如蝇慕膻。每当婚礼成，先期陈几筵。乡村真可笑，立庙溪谷边。高广仅盈尺，尊奉同帝天。屈指百里中，日费千金钱。岂惟膏脂竭，风俗因之迁。阴霾蔽白日，沈痼无由痊。自昔守土吏，往往多名贤。逡巡惮摘发，半为祸福牵。汤公中州起，绝学今伊川。仗节抚吴下，变俗以身先。痛兹淫祀炽，能使民德愆。上章罗罪状，正气回两间。一朝纶綍降，尽取投深渊。震雷忽破蛰，荒秽快洗湔。山灵亦生色，草木增葱芊。政成甫期月，玺书徵何遄。一老天不遗，骑箕归星躔。我闻公去后，群小复煽言。望祭伺昏夜，稍稍酒食骈。死灰偶不戒，虐焰恐再然。我愿献此诗，片石山头镌。庶几百怪息，公德永不刊。
次宋牧仲《村居即事》韵
作者：周龙藻
朝代：清
体裁：七言律诗

渌波村畔噪林鸦，此日先生乐事加。老去可容閒种菜，春来又报早看花。翩翩舞对迎风燕，唯唯声催过雨蛙。传示新诗教属和，不嫌才尽手空叉。
次韵宋牧仲《雨中书事寄汉荀用东坡除夜赠段屯田韵》
作者：周龙藻
朝代：清
体裁：古风

入夏甫十日，愁霖惊过半。阶头滴不休，客子自生叹。青绿遍郊原，秀色繁可玩。歘遭狼藉馀，低昂各分散。出门泥活活，独与形影伴。颇如江乡恶，梅雨迷昏旦。拥书无好怀，枯坐守几案。街衢浊波连，势欲一叶乱。湿薪朝不燃，频就檐溜盥。排闷强裁诗，髭断思苦索。朅来大篇寄，累累珠在贯。朗吟到百回，顿觉起疲懦。阴阳一气抟，造化同炉炭。尽埽障翳空，旭日照亭馆。岂惟麦浪轻，并遣花房煖。喜晴句再赓，笑语风前粲。
王文成庐山磨崖碑歌
作者：周龙藻
朝代：清

彭蠡日夜闻涛声，庐山一柱中霄擎。昔贤磨崖纪功处，辉赫常睹风云生。威武巡游政本乱，如木欲朽百蠹萌。逆藩桀黠伺神器，潜沟肘腋资逢迎。无端卫卒革旋复，公卿坐视不敢争。叛书仓卒闻阙下，庙谟束手愁用兵。阳明一老据赣右，钩钜每信机先精。平生讲学能善用，遇事权略真纵横。渔舟得脱神所护，誓集义旅吞鲵鲸。捣巢谋定乘间入，狐鼠画出城圮倾。牵率还救胆已破，虫臂浪拟当车撑。太守燎须屹不动，桅攒帆凑轰天惊。樵舍一战元恶缚，东南反气从兹清。军回直凌绝顶立，宴劳将士亲题名。字体怪伟大于斗，长与山骨同峥嵘。荥阳太史远游返，箧藏拓本浮光晶。朝来出示心目悚，遗烈犹叹流宗祊。何哉媒蝎肆众口，学术勋业纷讥评。试思勤王檄初发，中外疑忌蜩螗鸣。安危呼吸待一决，非公智勇何由平。自古成功居不易，异论宁足关重轻。好留读书台畔磊落一片石，洗尽史家诬谤大义千秋明。
睢阳汤公挽词
作者：周龙藻
朝代：清

初喜明良合，旋伤道命孤。世应摧直道，天亦丧醇儒。正色居朝著，昌言备庙谟。常羞持禄位，未拟保身躯。仗马方钳结，成乌自毕逋。群嗔杨震戆，翻笑马光迂。白日高难照，青蝇点欲污。尸犹思指佞，瞑岂为怜吴。定论中朝在，遗哀南国殊。衔恩遍倪耄，会哭尽生徒。岘首碑宜勒，桐乡祀不诬。瓣香曾愿托，北望泪苏苏。
经东湖公战地
作者：周龙藻
朝代：清

昔年曾此结连营，万叠湖波怒未平。螳臂自难当辙奋，鹃魂应向绕枝鸣。楚人浪说怜三户，夏肄传闻少一成。今日经过重太息，西台余泪倍纵横。
结袜子
作者：周龙藻
朝代：清

豪门积黄金，欲以求士死。君看士有心，岂在饰珠履。慷慨夷门翁，死生一言耳。
读汉史
作者：周龙藻
朝代：清

供帐都门羡二疏，赐归犹得老田庐。他年萧传催和药，一著先机恨不如。